An Gan a Ganow 8 (ABK) - Bible Society\nAn Gan a Ganow 8 ABK\n1A pes avel broder dhymmo vy,\nneb a sugna diwvronn ow mamm!\nEna, pan y'th welen vy y'n stret, my a ammsa dhis,\nha ny vien vy dispresys\n2My a'th hembronksa, ha'th tri\na-berth yn chi ow mamm a'm omdhuk,8:2 a'm omdhuk: Amendys war-lergh an Septuagint. Ebrow a'm dysk.\nha ri pyment dhis,\nsugen an greunaval.\n3Yma y leuv gledh yn-dann ow fenn,\nhag yma y leuv dhyghow orth ow byrla!\n4My a'gas konjor, A vyrghes Yerusalem,\nNa wra dhe gerensa difuna na movya\nbys pan vynno hi!\nAn Hweghves Kan\n5Piw yw hemma, ow tos yn-bann dhiworth an gwylvos,\now poesa war hy haradow?\nYn-dann an avalenn8:5 an avalenn: Po an vrykedhwydhenn. my a'th wrug dhe dhifuna;\nena dha vamm a'th tineythis,\nena yth esa hi yn lavur neb a'th omdhuk.\n6Desedh vy avel sel war dha golonn,\navel sel war dha vregh,\nrag bos kerensa mar grev avel ankow,\nhy avi mar dhibita avel ifarn;\nhy flammow yw lughes a dan,\nlosk a'n kreffa.\n7Ny yll dowrow lower difeudhi kerensa,\nbyth moy ny yll livow hy beudhi.\nMar profsa den rag kerensa\noll rychys y ji,\nskornys yn tien via henna.\n8Yma dhyn ni hwoer vyghan,\nha nyns eus diwvronn dhedhi;\npandr'a yllyn ni gul rag agan hwoer,\ny'n jydh may hwovynnir rygdhi?\n9Mars yw hi fos,\nni a dhrehav warnedhi tour a arghans;\nha mars yw hi daras,\nni a's ke gans askell kederwydh.\n10Fos ov vy,\nhag ow diwvronn yw kepar ha touryow;\nyndella yth ov vy, yn y dhewlagas,\nkepar hag onan neb a gyv kres.\n11Yth esa dhe Solomon gwinlann yn Baal-hamon;\nev a settyas y winlann dhe wobrenoryon.\nRes o dhe bub huni dri rag y frutys mil vath a arghans.\n12Ow gwinlann, ow honan, yw dhymmo vy,\nha Solomon, ty a bew an mil,\nha gwithysi an frutys a bew dew kans.\n13Ty neb usi trigys y'n lowarthyow,\nyma'n gowetha ow koslowes orth dha lev;\ngas vy dh'y glewes.\n14Fisten dhe-ves, ow haradow,\nha bydh kepar hag ewik\npo karow yowynk war an menydhyow a spisys.


Kernowek et an pobelnombrans - Cornwall 24\nKernowek et an pobelnombrans\nPost by carrek » Sat Mar 05, 2011 8:40 pm\nY fedh spas et an nessa pobelnombrans en neb ellyn nei scrifa Kernowek rag gan 'tavas pedn', peth a vedno'whei gwul mars os ta Kernoweger, a ven'ta scrifa Kernowek kyn nag os ta cowser genejik?\nRe: Kernowek et an pobelnombrans\nPost by Anselm » Sun Mar 06, 2011 9:03 am\nPost by pietercharles » Sun Mar 06, 2011 9:02 pm\nKelegel gwenonek a neb sort yw hemma martesen drefenn nag yw an govynn gwiw ragon ni, rag agan yeth.\nY fydh, dell ov sur, lies Kerneweger na vynnsens afydhya bos Kernewek aga yeth jyf drefenn nag yw, yn gwiryonedh. Ha rakhenna y fydh, martesen, niver munys - dornas a dus - a wra leverel bos Kernewek aga yeth jyf.\nOttena an kaletter. Mar mynn an governans po neb asienteth dyllo rol a yethow kewsys avel yeth jyf y'n R.U., Kernewek a vydh orth diwedh an rol. Ha'n grodhvoloryon a wra gweles henna ha leverel 'prag y re an governans ha'n U.E. arghans rag avonsya an yeth ma a-ban nag eus saw deg (leveryn) den a wra devnydh anedhi avel yeth jyf? '\nYn konter mar ny lavarra denvydh bos Kernewek y 'yeth jyf', ny via Kernewek yn rol a'n par na mann, hag yma chons da na attendsa denvydh henna. 'Mes a wel, mes a vrys'!\nAn poynt yw, da via mar mynn pub Kerneweger oll skrifa 'Kernewek' y'n gyst na, ha da via mar ny skrif denvydh 'Kernewek' y'n gyst na. Mes an gwettha sywyans a via mar skrif saw niver pur vunys a dus 'Kernewek' y'n gyst.\nDhe'm brys vy gwell via mar mynn pub Kerneweger afydhya bos Kernewek y yeth jyf may hyllyn gweles y'n termyn a dheu py lies den a omaswonni avel 'Kerneweger' yn 2011. Mes y fia edhomm a gaskyrgh rag surhe i dhe wul henna, ha re dhiwedhes yw lemmyn rag henna, dell grysav.\nYtho, pandr'a wrav vy? Wel, wosa prederi a-dro dhe'n dra my re erviras y fydh nebes tus a wra skrifa 'Kernewek' y'n gyst na, heb dhout, kyn hwodhvyn nag yw henna gwir poran. Ha rakhenna res yw dhymm gul yndella ynwedh, mayth yw an niver mar ughel dell allo bos.\nPost by dolly pentreath » Mon Mar 07, 2011 1:39 pm\nUnnver ov genes, Pieter. My a wra an keth.\nPost by CJenkin » Mon Mar 07, 2011 2:16 pm\nPiw a wra skrifa oll an gorthybow yn kernewek?\nPost by carrek » Mon Mar 07, 2011 5:07 pm\nUnver o'ma gen che en tien Pieter, ha th ere've predery hedna ywedh. Bus niver, broas po bian, via da rag an tavas. Mar pedh e 15 po 20, hedn via pur dha rag imach an yeth! Spas et an pobelnombrans ew rag tavas pedn, nag ew rag "abel dhe gowsel". Tus vedn gweles hedna ha gweles dr'eus 15 po 20 den en Kernow a'n jeves Kernowek vel tavas genejik. Niver a 15 po 20 ew gwella vel niver a 0.\nEa, gwir ew dre vedn nebes tus e'n pow dhe'n est gweles hedna ha predery "nag eus bus 15 cowser a Gernowek!!! hahahahah gero'nei wherthin ort anjei", bus th havalja dhe lies den anjei dhe vos gocky (ma govenek dhe ve). Nei ell ga owna.


1Dre er an ARLOEDH gour Duw a dheuth yn-mes a Yuda dhe Bethel, ha Yeroboam a'y sav ryb an alter rag leski offrynn. 2Ev a grias erbynn an alter dre er an ARLOEDH, ha leverel. ‘A alter, alter, yndellma y lever an ARLOEDH: “Mab a vydh genys dhe ji Davydh, Yosia y hanow; hag ev a sakrifi warnas oferysi an tylleryow ughel a offrynn ynkys warnas, hag eskern denel a vydh leskys warnas.” ’ 3Ev a ros arwoedh an keth jydh, ow leverel, ‘Homm yw an arwoedh a gewsis an ARLOEDH: “An alter a vydh skwardys, ha'n lusu usi warnedhi a vydh diverys yn-mes.” ’ 4Pan glewas an myghtern an pyth a grias gour Duw erbynn an alter yn Bethel, ev a ystynnas y leuv a-dhiworth an alter, ow leverel, ‘Dalghennewgh ynno!’ Mes an leuv a ystynnas er y bynn a wedhras ma na ylli hy thenna war-dhelergh. 5An alter ynwedh a veu skwardys, ha'n lusu a veu diverys yn-mes a'n alter, herwydh an arwoedh re rosa gour Duw gans ger an ARLOEDH. 6An myghtern a leveris dhe wour Duw, ‘Pys lemmyn favour an ARLOEDH dha Dhuw, ha pys ragov, may fydh daskorrys ow leuv dhymm.’ Ytho gour Duw a bysis war an ARLOEDH; ha leuv an myghtern a veu daskorrys dhodho hag a dheuth ha bos par dell o kyns. 7Ena an myghtern a leveris dhe wour Duw, ‘Deus tre genev ha kav sosten, ha my a re dhis ro.’ 8Mes gour Duw a leveris dhe'n myghtern, ‘Mar redh dhymm hanter dha wlaskor, nyns av a-ji genes; na ny dhebrav boes po eva dowr y'n tyller ma. 9Rag yndellma y feu gorhemmynnys dhymm gans ger an ARLOEDH: Ny dhybrydh boes, na eva dowr, na dehweles der an fordh may teuthys.’ 10Ytho ev eth dre fordh arall, ha ny dhehwelis der an fordh may tothya dhe Bethel.


Ysay 39 (ABK) - Bible Society\nKannasow Dannvenys dhe Hezekia\n1Y'n termyn na Merodak-baladan mab Baladan myghtern Babylon a dhannvonas lytherow ha ro dhe Hezekia, rag ev a glewas ev dhe vos klav, hag ena yaghhes. 2Hezekia a wolkommas an kannasow, hag ev a dhiskwedhas dhedha y dresorva, an arghans, an owr, an spisys, an oyl drudh, oll y withva-arvow, ha pup-tra kevys yn y dresoryow. Ny veu travyth na wrug Hezekia y dhiskwedhes dhedha yn y ji hag yn oll y ruvaneth. 3Ena Ysay an profoes a dheuth dhe vyghtern Hezekia, hag yn-medh ev dhodho, ‘Pandr'a leveris an wer ma hag a-ble teuthons dhis?’ Yn-medh Hezekia, ‘Dhiworth gwlas pell y teuthons dhymm, dhiworth Babylon.’ 4Yn-medh ev, ‘Pandr'a welsons yn dha ji?’ Ha Hezekia a leveris, ‘I re welas pup-tra eus yn ow chi; nyns eus travyth yn mysk ow thresoryow na wrugavy y dhiskwedhes dhedha.’\n5Ena Ysay a leveris dhe Hezekia, ‘Klew ger ARLOEDH an luyow: 6Otta dydhyow a dheu pan vydh degys yn-mes dhe Babylon pup-tra eus yn dha dresorva, hag a wrug dha dasow y guntell bys y'n jydh hedhyw; ny vydh travyth gesys, yn-medh an ARLOEDH. 7Hag i a gemmer re a'th vebyon, dha askorr hag a vydh genys dhis, hag i a vydh spadhesigyon yn palys myghtern Babylon.’ 8Yn-medh Hezekia dhe Ysay, ‘Da yw ger an ARLOEDH a gewssys.’ Rag ev a brederis, ‘Ytho y fydh kres ha sawder y'm dydhyow.’


Compare Bible readings for Mathew 10 in the ABK and the BNET - Bible Society\nGentleness • Heaven • Mission • Wisdom\nAn Dewdhek Abostol\nMark 6:7-13; Luk 9:1-6\n1Ena ev a elwis y dhewdhek abostol hag a ros dhedha galloes war spyrysyon avlan rag aga thewlel yn-mes ha yaghhe pub eghenn a gleves ha dises. 2Ottomma henwyn an dewdhek abostol: an kynsa, Simon, neb yw gelwys Peder, hag Androw y vroder, Jamys mab Zebede ha Yowann y vroder, 3Felip ha Bertyl, Tommas ha Matthew an toller, Jamys mab Alfeus, ha Thaddeus, 4Simon an Kananyas ha Yudas Skaryoth, neb a'n traytas.\n5An dewdhek ma Yesu a's dannvonas yn-mes ow ri charj dhedha ha leverel, ‘Na wrewgh mos yn fordh an Jentilys na dhe sita vydh a'n Samaritanys; 6mes kyns oll ewgh dhe dheves kellys chi Ysrael. 7Ha hwi war agas hyns, pregewthewgh ow leverel, “Gwlaskor nev re dheuth nes.” 8Yaghhewgh an glevyon, drehevewgh an re varow, glanhewgh an glavorogyon, tewlewgh yn-mes an dhywolow; heb kost y tegemmersowgh, rewgh heb kost. 9Na hwilewgh kavoes nag owr nag arghans na brest yn agas grogysyow, 10na skryp rag an hyns, na diw bows nag eskisyow na lorgh vytholl; rag an oberwas a dhervynn y voes. 11Hag yn py sita bynag po tre yth yllowgh, hwilewgh godhvos piw yw gwiw ena; hag ena trigewgh bys pan yllowgh yn-kerdh. 12Ha hwi ow mos a-bervedh yn chi, salusewgh ev; 13ha mars yw gwiw an chi, gwres agas kres dos warnodho, mes mar nyns yw gwiw, dehweles agas kres dhywgh hwi. 14Ha piwpynag na'gas degemmerro po na woslowo agas geryow, pan yllowgh yn-mes a'n chi po a'n sita na, shakyewgh an doust dhiworth agas treys. 15Yn hwir y lavarav dhywgh, esya vydh hi dhe bow Sodom ha Gomorra dydh breus ages dhe'n sita na.\nTorment a Dheu\nMark 13:9-13; Luk 21:12-17\n16‘Awotta, my a'gas dannvon yn-mes avel deves yn mysk bleydhi; rakhenna bedhewgh fur avel serf ha gwiryon avel kelemmi. 17Mes omwithewgh rag tus; rag i a'gas daskorr dhe gonselyow ha'gas skorjya yn aga synagys; 18ha hwi a vydh dres a-rag governours ha myghternedh a'm govis vy yn dustuni dhedha ha dhe'n Jentilys. 19Mes pan wrons agas daskorr na vedhewgh prederus fatell po pandr'a leverowgh; rag y fydh res dhywgh y'n eur na an dra y koedh dhywgh y leverel; 20rag nyns yw hwi a gews mes Spyrys agas Tas neb a gews ynnowgh. 21Broder a dhaskorr broder dhe'n mernans ha'n tas y flogh, ha fleghes a sev erbynn kerens ha gul dhedha bos ledhys. 22Ha hwi a vydh kesys gans pub den oll a-barth ow hanow, mes neb a dhhhhur bys y'n diwedh, ev a vydh selwys. 23Pan y'gas helghyons y'n sita ma, fiewgh dhe onan arall; rag yn hwir y lavarav dhywgh, ny worfennowgh tremena dre sitys Ysrael kyns bos devedhys Mab an den.\n24‘Nyns yw dyskybel a-ugh y vester na kethwas a-ugh y arloedh. 25Lowr yw dhe'n dyskybel y vos avel y vester, ha'n kethwas avel y arloedh. Mar kalwsons mester an chi Belzebul, pygemmys moy y vayni ev?\nNeb yw Res Perthi Own Anodho\n26‘Rakhenna na berthewgh own anedha; rag nyns eus travyth kudhys na vo diskudhys, po kelys na vo aswonnys. 27An dra a dherivav dhywgh y'n tewlder henna leverewgh y'n golow, ha'n dra a glewowgh hwystrys y'n skovarn gwrewgh y arma war bennow an chiow. 28Ha na berthewgh own a'n re a ladh an korf, mes na yll ladha an enev; mes kyns oll perthewgh own a neb a yll diswul ha'n enev ha'n korf yn ifarn.10:28 ifarn: Greka Gehenna. 29A nyns yw dew olvan gwerthys a unn ferdhynn?10:29 ferdhynn: Greka assarion. Mes nyns eus nagonan anedha a goedh dhe'n leur heb bodh agas Tas. 30Ha hwi – pub blewenn a'gas penn yw niverys. 31Na berthewgh own ytho; hwi a dal moy ages lies golvan.\nAswonn Krist a-dherag Tus\n32‘Piwpynag ytho a'm aswonn a-rag tus, an keth den na my a'n aswonn a-rag ow Thas eus y'n nevow; 33ha piwpynag a'm denagh a-rag tus, my ynwedh a'n denagh ev a-rag ow Thas eus y'n nevow.\nKledha, a-der Kres\nLuk 12:51-53, 14:26-27\n34‘Na dybewgh ow bos vy devedhys rag dannvon kres war an norvys; nyns ov devedhys rag dannvon kres saw kledha. 35Rag yth ov devedhys\nrag settya den erbynn y das,\nha myrgh erbynn hy mamm,\nha gohydh erbynn hy hweger,\n36hag eskerens den a vydh eseli y vayni y honan.\n37Neb a gar tas po mamm moy agesov vy nyns yw gwiw dhymm, ha neb a gar mab po myrgh moy agesov vy nyns yw gwiw dhymm; 38ha'n den na gemmer y grows ha'm holya nyns yw gwiw dhymm. 39Neb a hwila kavoes y vewnans, ev a'n kyll, ha piwpynag a gollo y vewnans a'm govis vy, a'n kyv.\n40‘Neb a'gas degemmer hwi, a'm degemmer vy, ha piwpynag a'm degemmer vy a dhegemmer neb a'm dannvonas. 41Piwpynag a dhegemmer profoes yn hanow profoes a gyv gober profoes; ha neb a dhegemmer den gwiryon yn hanow den gwiryon a gyv gober den gwiryon. 42Ha piwpynag a rollo unnweyth hanafas a dhowr yeyn dhe eva dhe onan a'n re vyghan ma, yn hanow dyskybel, yn hwir y lavarav dhywgh, kammenn ny gyll ev y wober.’


Tornyaseth yn Kernow - Wikipedia\nTornyaseth yn Kernow\nTornyaseth yw jynn posek in erbys Kernow arnoweth. Yma milyow a havysy ow codryga Kernow, hag yn arbednek hy morrebow, rag omlowenhe i'n tobma hin in Breten Veur oll. Serhek war dornyaseth yw leun a drevow in Kernow, r.e. Lanwedhenek, Logh, Tewyn Plestra, Falmeth, hag erel.\nTreth Porthmenyster orth Porthia.\nWar-lergh Bord Tornyaseth Kernow, 4.6 milvil dornyas a wrug ostya in Kernow in 2006. An tornyas men a wrug spendya 5.5 nos i'n Dugeth ha pea £46 pùb nos. Yma aga ostyans ow provia whel rag 38,000 a dus. Yma moy ages cans mil tornyas ow qweles an Enesek Syllan pùb bledhen, kynth eus scantlowr dyw vil treger i'n enesow.\nYma lies tornyas ow medna prena treven in Kernow rag gallos dewheles pùb bledhen dhe'n keth teller. Yma'n desir rag treven Kernow ow cressya prisyow treven rag pùbhuny. Yma nebes Kernowyon ow crejy na dal kevrohow havysy oy dhe'n gemmynieth leel, hag y ow tesa wàr an treth, gasa atal ena, ha dewheles dhe Bow Sows. Herwyth an breusow ma, tornysy a via danjer dhe wonisogeth Kernow.\nErbydn henna (yn-medh dadhelwer tornyaseth yn Kernow), yma tornysy ow ry bêwder erbysek dhe'n Dugeth wosa degeans dewysyansow sten ha kober; gwell yw dhe Gernow kemeres prow dhyworta, ages gortos avell kyns lownyow balyow yn Rosow Kembra po Conteth Evrek, rag ensompel. Ha gonysogeth Kernow hy honen yw dhe les a nyver veur a dornysy.\nIn 2006, UNESCO a wrug aswon tiryow whel balyow in Kernow ha Densher west avell deller eretons an bës.\nAn erthygel-ma yw screfys yn Kernowek Standard.\n↑ Tourism in Cornwall. Bord Tornyaseth Kernow.\n↑ Statistics relating to the Tourist Industry in Cornwall. Consel Kernow.\n↑ Balyow Kernow.\nLast edited on 18 Hwevrer 2011, at 12:50\nDiwettha golegyans an folen ma a veu an 18 Hwevrer 2011, dhe 12:50.


Natur - Wikipedia\nDowrlam yn Park Kenedhlek Arthur's Pass\nLughes dres tardhans loskvenydh Galunggung yn 1982.\nAn geryow natur ha naturel yw usys rag oll an taklow nag yw gwrys gans tus. Taklow kepar ha kewer, organedhow, tirfurvow, korfow an efanvos ha lies moy yw rann a natur. Godhonydhyon a studh an fordh rannow natur dhe oberi. Taklow gwrys gans tus yw gelwys kreftus po artefaktow.\nSkiensow naturel divers a studh rannow dyffrans a natur, rag ensampel ekologieth a studh rannow plansow hag enevales y'n kerghynnedh, ha bewonieth a studh pub eghen byw.\nTus yw rann a natur, herwydh unn welva, hag i yw an drigoryon moyha studhys war an planet. I a gesvyw an eyl gans y gila yn aga herghynnedh naturel pub dydh. Pub rann a natur, dhyworth an ayr dhe'n tir yw kesserghek. Medhegneth a studh tus yn yeghes ha kleves.\nHerwydh gwelva aral, yma tus ha natur ow batalya. Natur yw gwelys gans tus avel asnodhow naturel. Tus a dregh gwydh, palas rag monyow ha tevi trevasow. Tanow, kerri tan ha gweythvaow a gaws defolyans. Tus yw da gansa gasa natur dibystik ha tus a vynn gul moy a dhevnydh a natur yn fenowgh a dhisakord, hag y'n bys arnowydh, gans moy a dus ha citys, an kudynnow a dheu ha bos moy sevur.\nNatur, yn y styr moyha efan, a styr an bys fisegel dre vras. Hemm yw styr an ger herwydh fysegieth.\nStyr dhe les a naturel yw "Ow hwarvos po oberi yn akord gans fordh ollgemmyn natur". An gerlyver Oxford Shorter English Dictionary a lever bos an ger usys y'n styr ma rag an kynsa tro yn 1477.\nLynn y'n Alpow\nBewnans y'n mor\nDiwettha golegyans an folen ma a veu an 1 Me 2022, dhe 21:44.


Lannwedhenek - Wikipedia\nPorth ha kayow Lannwedhenek\nLannwedhenek yw penn tornysi daromrys y'n arvor a-gledhbarth Kernow, Breten Veur, nebes 22 km dhe'n est a Dewynn Pleustri war aber Avon Kammel. An keginer Rick Stein a biw niver a voestiow hag ostelyow y'n dre.\nYma hanow Sowsnek an dre, Padstow, ow talleth gans Petrek, sans kembrek devedhys y'n kyrghynn yn 500 OK.\nDiwysyans hengovek an dre yw pyskessa, hag yma re lestri pyskessa hwath. Orth niveryans 2001, poblans plyw Lannwedhenek o 3 162 a drigoryon.¹ Y hyllir tretha a-dreus an Kammel. A-dhia 1899 bys 1967, linenn hyns-horn a gevrenna Lannwedhenek dhe Vosvenegh ha Ponsrys; y'n dydhyow ma, an linenn ma yw hyns rag kerdhes po diwrosa ryb an avon.\nHobihors[chanjya | pennfenten]\nGeryes da yw an Goel "Hobihors" rag Kalann Me. An goel a dhallath Nos Kalann Me, pan gan tus an dre "kan an myttin". Morow, y lennir an dre a lasneth ha gorra bleujyow a-dro dhe welenn Me.\nEna y teu donsyoryon worow gwiskys yn kapa dhu ha visour boban. An Hobihors a hwil kachya morenyon yonk yn-dann y gapa. Hanternos dydh Kalann Me y kan an pobel a vernans an Hobihors bys y dhasvywnans an nos Kalann Me ow sywya.\nKonsel Kernow hag ONS, 2001. Poblans plywek rag Kernow Gledh.\nDiwettha chanj an folen ma a veu an 13 Me 2016, dhe 08:58.


Compare Bible readings for Levitikus 1 in the ABK and the BNET - Bible Society\nAn Offrynn Leskys\n1Ha'n ARLOEDH a elwis Moyses ha kewsel orto dhiworth tylda an kuntelles, ow leverel, 2Kows orth mebyon Ysrael ha leverel dhedha: Mars eus nebonan ahanowgh a dhrollo offrynn dhe'n ARLOEDH, drewgh agas offrynn a vestes mes a'n chatel ha mes a'n flokk.\n3Mars yw y offrynn offrynn leskys a'n gwarthek, offrynnes ev best gorow heb namm: gwres ev y offrynna orth daras tylda an kuntelles, may kaffo favour dherag an ARLOEDH. 4Ev a worr y leuv war benn an sakrifis leskys, ha kemmeradow vydh ragdho, dhe wul dehwelyans ragdho. 5Ena ev a ladh an lodhen dherag an ARLOEDH, ha mebyon Aron, an oferysi, a dhre an goes ha skoellya an goes a-dro war an alter usi ryb daras tylda an kuntelles. 6Hag ev a bil an offrynn leskys ha'y dreghi yn rannow. 7Ha mebyon Aron an oferyas a worr tan war an alter hag araya prenn war an tan. 8Ha mebyon Aron, an oferysi, a aray an rannow, an penn, ha'n blonek war an prenn usi war an tan usi war an alter. 9Mes y bottys ha'y arrow ev a's golgh yn dowr; ha'n oferyas a lesk pup-tra oll war an alter avel offrynn leskys, offrynn dre dan, sawer plegadow dhe'n ARLOEDH.\n10Ha mars yw y offrynn a'n flokk, deves po gever, rag sakrifis leskys, ev a dhre best gorow heb namm. 11Hag ev a'n ladh orth tenewen kledh an alter dherag an ARLOEDH; ha mebyon Aron, an oferysi, a skoell y woes a-dro war an alter. 12Hag ev a'n tregh yn y rannow, gans y benn ha'y vlonek, ha'n oferyas a's aray war an prenn usi war an tan usi war an alter. 13Mes ev a wolgh an pottys ha'n garrow gans dowr; ha'n oferyas a dhre oll anodho ha'y leski war an alter. Sakrifis leskys yw, offrynn dre dan, sawer plegadow dhe'n ARLOEDH.\n14Ha mars yw y offrynn dhe'n ARLOEDH sakrifis leskys a ydhyn, ena ev a dhre avel offrynn turennow po kelemmi yowynk. 15Ha'n oferyas a'n dre dhe'n alter ha wrestya dhe-ves y benn ha'y leski war an alter; ha'y woes a vydh gweskys yn-mes orth tenewen an alter. 16Hag ev a gemmer dhe-ves y groth gans y bluvennow ha'y dewlel ryb an alter troha'n howldrevel ryb tyller an lusu. 17Ev a'n skward der an eskelli mes ny wra y ranna yn tien, ha'n oferyas a'n lesk war an alter, war an prenn usi war an tan. Sakrifis leskys yw, offrynn dre dan, sawer plegadow dhe'n ARLOEDH.


All Health Care Professionals Near Marshalls Creek, Pennsylvania\n11 listings were found within 10255075100200 mikm of Marshalls Creek, Pennsylvania\napprox. 3.6 mi from Marshalls Creek, Pennsylvania\napprox. 4.4 mi from Marshalls Creek, Pennsylvania\napprox. 7.8 mi from Marshalls Creek, Pennsylvania\napprox. 12.8 mi from Marshalls Creek, Pennsylvania\napprox. 16 mi from Marshalls Creek, Pennsylvania\napprox. 21.1 mi from Marshalls Creek, Pennsylvania\napprox. 23 mi from Marshalls Creek, Pennsylvania\napprox. 23.5 mi from Marshalls Creek, Pennsylvania\napprox. 23.7 mi from Marshalls Creek, Pennsylvania\napprox. 24.4 mi from Marshalls Creek, Pennsylvania


Compare Bible readings for 1 Myghternedh 10 in the ABK and the RSV - Bible Society\n1 Myghternedh10 ABK\nMyghternes Sheba a Brev Solomon\n1Pan glewas myghternes Sheba a vri Solomon (bri drefenn hanow an ARLOEDH), hi a dheuth dh'y brevi gans govynnow kales. 2Hi a dheuth dhe Yerusalem gans koskordh pur veur, gans kowrvergh ow toen spisyow, ha meur a owr, ha gemmow drudh; ha pan dheuth hi dhe Solomon hi a leveris dhodho pup-tra esa yn hy brys. 3Solomon a worthybis dhe beub a'y govynnow; nyns esa travyth kudhys a'n myghtern na wodhya displegya dhedhi. 4Pan welsa myghternes Sheba oll furneth Solomon, an chi re dhrehevsa, 5an boes war y voes, rester esedhyans y soedhogyon, an servysi ha'ga gwisk, y hanaforyon, ha'y offrynnow leskys a offrynna yn chi an ARLOEDH, nyns esa spyrys ynni namoy.\n6Ytho hi a leveris dhe'n myghtern, ‘An derivas o gwir a glewis yn ow thir ow honan a'th wriansow ha'th furneth, 7mes ny grysis an geryow bys pan dheuth vy ha gweles gans ow dewlagas ow honan. Ny veu derivys dhymm an hanter; dha furneth ha'th sewena a worbass yn feur an derivas re glewsen. 8Gwynnvys dha wer! Gwynnvys an re ma dha wesyon, a sev a-ragos heb hedhi ha klewes dha furneth! 9Bennigys re bo an ARLOEDH dha Dhuw a lowenhas ynnos ha'th worra war dron Ysrael! Drefenn an ARLOEDH dhe'th kara bys vykken, ev a'th wrug myghtern dhe wul gwirvreus hag ewnhynseth.’ 10Ena hi a ros dhe'n myghtern hwegh-ugens talent a owr, myns meur a spisyow, ha gemmweyth drudh; bythkweth arta ny dheuth an spisyow yn kemmys palster ages an pyth a ros myghternes Sheba dhe vyghtern Solomon.\n11Kekeffrys, lu lestri Hiram, a dhegi owr a Ofir, a dhre myns meur a brenn almug ha gemmow drudh. 12An myghtern a wrug devnydh a brenn almug dhe wul peulyow rag chi an ARLOEDH ha rag chi an myghtern, ynwedh telynnow ha sowtris rag an ganoryon; ny veu myns mar veur a brenn almug bythkweth ynperthys a-dhia'n jydh na.\n13Myghtern Solomon a ros dhe vyghternes Sheba pup-tra a hwansa, pypynag a wovynnas, keffrys ha'n pyth a ros dhedhi a helder ryel Solomon. Ena hi a dhehwelis dh'y thir hy honan gans hy hoskordh.\n14Poester an owr a dheuth dhe Solomon yn unn vlydhen o hwegh kans ha hwegh ha tri-ugens talent a owr, 15keffrys ha'n tollow a dheuth a'n genwerthoryon hag a negys an varghadoryon, ha trubyt oll myghternedh Arabia ha governours an tir. 16Myghtern Solomon a wrug dew kans skoes meur a owr mortholys; hwegh kans shekel a owr eth yn pub skoes meur. 17Ev a wrug tri hans bokler a owr mortholys; tri mina a owr eth yn pub bokler; ha'n myghtern a's gorras yn Chi Koeswik Lebanon. 18Ynwedh an myghtern a wrug tron meur a dhans-olifans, ha'y worlowna gans owr a'n gwella. 19An tron a'n jevo hwegh gris. Penn an tron o krenn a-dryv, hag a bub tenewen yth esa breghvaow ha dew lew a'ga sav ryb an breghvaow, 20ha dewdhek lew a'ga sav orth an dhew benn a bubonan a'n hwegh gris. Ny veu gwrys bythkweth travyth haval yn gwlaskor vyth. 21Oll lestri eva Solomon o gwrys yn owr, hag oll lestri Chi Koeswik Lebanon a veu a owr pur; nyns esa nagonan yn arghans – y feu reknys avel isel y dalvosogeth yn dydhyow Solomon. 22An myghtern a'n jevo lu lestri Tarshish dhe vor gans lu lestri Hiram. Unnweyth pub teyr blydhen lu lestri Tarshish a dho tre, ow tri owr, arghans, dans-olifans, apys ha payones.\n23Myghtern Solomon a worbassyas oll myghternedh an bys yn kevoeth hag yn furneth. 24Oll an bys a hwila lok Solomon rag klewes y furneth, re worrsa Duw yn y vrys. 25Pubonan a dhri ro, lestri arghans hag owr, dillas, ethennow hweg, spisyow, mergh ha mulyon, blydhen wosa blydhen.\n26Solomon a guntellas war-barth charettow ha mergh; ev a'n jevo mil ha peswar kans charett ha dewdhek mil vargh, hag ev a's gorras y'n sitys-charett ha gans an myghtern yn Yerusalem. 27An myghtern a wrug arghans dhe vos mar gemmyn yn Yerusalem avel meyn, hag ev a wrug kederwydh mar bals avel sykaminwydh y'n Shefela. 28Solomon a wrug mergh dhe vos kyrghys a Ejyp10:28 Ejyp: Po martesen Musur yn Silisia. ha Kue,10:28 Kue: Po martesen Silisia. ha kenwerthoryon an myghtern a's degemmeri a Kue a'n pris usadow. 29Yth esa charettow ynperthys dhiworth Ejyp a hwegh kans shekel, ha mergh a unn kans ha hanter-kans. Ynwedh i a's gwertha avel maynoryon dhe oll myghternedh an Hittysi ha dhe vyghternedh Aram.


Compare Bible readings for 1 Samuel 26 in the ABK and the ESV - Bible Society\n21Ena Sowl a leveris, ‘My re beghas; dehwel, ow mab Davydh, rag ny wrav drog dhis arta, drefenn bos ow bewnans drudh y'th wolok y'n jydh hedhyw. Otta, my re beu foll, ha my re erryas dres eghenn.’ 22Ha Davydh a worthybis ha leverel, ‘Otta an guw, A vyghtern! Gas onan a'n wer yowynk dhe dreusi omma ha'y gemmeres. 23An ARLOEDH a attal dhe bub gour rag y ewnder ha'y lelder; rag an ARLOEDH a'th telivras a-berth y'm leuv hedhyw, mes ny vynnis ystynn ow leuv erbynn untys an ARLOEDH. 24Hag, otta, kepar dell veu dha vewnans drudh y'm golok y'n jydh hedhyw, yndella re bo ow bewnans drudh yn golok an ARLOEDH, ha re'm deliffro yn-mes a oll anken.’ 25Ena Sowl a leveris dhe Davydh, ‘Bennigys re bi, ow mab Davydh! Ty a wra traow meur, hag ynwedh ty a sewen ynna.’ Ytho Davydh eth war y fordh, ha Sowl a dhehwelis dh'y dyller.


1 Makkabeyon 14 (ABK) - Bible Society\n1 Makkabeyon 14 ABK\n1Y'n kans, dewdhek ha tri-ugensves blydhen14:1 140 kyns Krist. Demetrius an myghtern a guntellas y gasoryon hag a geskerdhas bys yn Media rag kavoes gweres, rag may halla ev gwerrya erbynn Tryfo. 2Pan glewas Arsakes myghtern Persia ha Media, Demetrius dhe dhos a-ji dh'y oryon, ev a dhannvonas onan a'y gaslewydhyon dh'y dhalghenna yn few. 3An kaslewydh eth hag a fethas lu Demetrius, ha'y dhalghenna, hag y'n dros dhe Arsakes, neb a'n gorras yn-dann with.\n4An tir a'n jeva powes oll dydhyow Simon.\nEv a hwithras dader y genedhel;\ny rewl a veu plegadow dhedha,\ndell veu ynwedh an enor diskwedhys dhodho oll y dhydhyow.\n5Rag kuruna oll y enor ev a gemmeras Yoppa avel porth\nhag a igoras fordh dhe ynysow an mor.\n6Ev a gressyas oryon y genedhel,\nHag a gavas maystri kowal war an pow.\n7Ev a guntellas kethyon bals;\nev a reynyas war Gazara ha war Beth-sur ha war an tour,\nhag ev a removas an avlander dhiworto,\nha nyns esa nagonan dhe sevel er y bynn.\n8I a wonedhi aga thir yn kres;\nan dor a ri y drevas,\nha gwydh an plenys a ri aga froeth.\n9Henavogyon a esedha y'n stretys;\ni a gewsi war-barth a-dro dhe daklow da,\nha'n yonkoryon a omwiskas yn dillas breselek fethus.\n10Ev a brovias boes dhe'n trevow\nhag a ros dhedha maynys defens,\nha'n bri anodho a lesas dhe bennow an norvys.\n11Ev a fastyas kres y'n tir,\nhag Ysrael a lowenhas gans lowender meur.\n12Peub a esedhas yn-dann y winbrenn y honan ha'y figbrenn y honan,\nha nyns esa nagonan dh'aga ownekhe.\n13Nyns esa nagonan gesys y'n pow dhe werrya er aga fynn,\nha'n vyghternedh a veu brewys y'n dydhyow na.\n14Ev a grevhas oll an re uvel a'y bobel;\nev a hwilas an lagha,\nhag a dhefendyas dhe-ves an re dhilagha ha'n re dhrog.\n15Ev a wrug an sentri gloryus,\nhag ev a geworras dhe lestri an sentri.\n16Klewys veu yn Rom ha maga pell avel Sparta, Yonathan dhe verwel ha trist yn fen yth ens. 17Pan glewsons bos y vroder gyllys arghoferyas yn y le, hag ev dhe vos ow reynya war an tir ha war an trevow ynno, 18i a skrifas dhodho war leghennow a vrons rag nowydhhe ganso an kowethyans ha'n keffrysyans re fastsens gans y vreder Yudas ha Yonathan; 19ha'n re ma a veu lennys a-rag an kuntelles yn Yerusalem.\n20Hemm yw dasskrif a'n lyther a dhannvonas an Spartanys:\n‘Rewloryon ha sita an Spartanys dhe'n arghoferyas Simon ha dhe'n henavogyon ha'n oferysi ha dhe re erell a bobel an Yedhewon, agan breder, salusyans. 21An kannasow a veu dannvenys dh'agan pobel re dherivas dhyn a-dro dh'agas glori hag enor, ha ni a lowenhas yn aga devedhyans. 22Ni re skrifas an pyth a lavarsons yn kovnotyansow an kuntelles poblek, dell siw, “Numenius mab Antioghus hag Antipater mab Yason, kannasow an Yedhewon re dheuth dhyn rag nowydhhe aga howethyans genen. 23Plegadow re beu gans an bobel degemmeres an wer ma gans enor ha gorra dasskrif aga geryow y'n kovskrifennow poblek rag ma's teffo pobel an Spartanys rekord anedha. Hag i re dhannvonas dasskrif a hemma dhe Simon an arghoferyas.” ’\n24Wosa hemma Simon a dhannvonas Numenius dhe Rom gans skoes bras a owr, ha'y boester mil vina,14:24 An mina a veu poes, a-dro dhe 0.57 Kg. rag fastya an kevambos gans an Romanyon.\nEnors Soedhogel rag Simon\n25Pan glewas an bobel an traow ma yn-medhons, ‘Fatell yllyn ni aswonn grasow dhe Simon ha dh'y vebyon? 26Rag ev ha'y vreder ha chi y das re sevis krev, hag i re fesyas eskerens Ysrael, ha fastya rydhses an genedhel.’ 27Ytho i a'n gravyas war leghennow a vrons ha'y worra war golovenyow war venydh Sion.\nHemm yw dasskrif a'n pyth a skrifsons, ‘Y'n etegves dydh a Elul, y'n kans dewdhek ha tri-ugensves blydhen,14:27 140 kyns Krist. yw tressa blydhen Simon, an arghoferyas meur yn Asaramel, 28y'n kuntelles bras a oferysi ha pobel ha rewloryon an genedhel, ha henavogyon an vro, an pyth a hol a veu dyllys dhyn:\n29‘Drefenn breselyow dhe hwarvos yn fenowgh y'n tir, Simon mab Mattathias, oferyas a vebyon Yoarib, ha'y vreder, a omros yn beryll hag a sevis erbynn eskerens aga henedhel rag may fe aga sentri ha'n lagha gwithys saw; hag i a dhug glori meur dh'aga henedhel. 30Yonathan a guntellas aga henedhel war-barth, hag yth eth ha bos aga arghoferyas, hag a veu kuntellys dh'y bobel. 31Pan erviras aga eskerens omsettya yn aga bro hag ystynn aga leuv war aga sentri, 32ena Simon a sevis hag a werryas a-barth y genedhel. Ev a spenas sommow bras a'y arghans y honan; ev a arvas gwer lu y genedhel hag a dylis gobrow dhedha. 33Ev a geras trevow Yudi ha Beth-sur war oryon Yudi, may fia arvow an eskerens gwithys ynni kyns, hag ev a worras ena bagas a soudoryon yedhowek. 34Ynwedh ev a geras Yoppa, usi ryb an mor, ha Gazara usi war oryon Azotus, mayth esa an eskerens trigys kyns. Ev a worras Yedhewon ena hag a brovias pup-tra a dela y gavoes rag aga dastrehevyans.\n35‘An bobel a welas lelder Simon ha'n glori re erviras y waynya a-barth y genedhel, hag y'n gwrussons aga ledyer hag arghoferyas, drefenn ev dhe wul oll an traow ma ha rag an ewnder ha'n lelduri re withsa orth y wlaskor. Ev a hwila yn pub fordh mayth ughelhaho y bobel. 36Yn y dhydhyow pup-tra a sewenis yn y dhiwla, bys may feu an Jentilys fesys dhiworth aga bro, hag ynwedh an re esa yn sita Davydh yn Yerusalem, hag re dhrehavsa tour ragdha aga honan mayth ens anodho ow tefola oll kyrghynn an sentri, ow kul damaj meur dh'y lander. 37Ev a worras Yedhewon ynni ha'y hera rag sawder an pow ha'n sita, hag ev a dhrehevis fosow Yerusalem ughella.\n38‘Drefenn an traow ma, myghtern Demetrius a'n fastyas avel an arghoferyas, 39hag a'n gwrug onan a'y gowetha, hag a ros dhodho enorys ughel. 40Rag ev re glewsa an Yedhewon dhe vos gelwys kowetha, keffrysysi ha breder gans an Romanyon, ha'n Romanyon dhe gemmeres kannasow Simon gans enor.\n41‘An Yedhewon ha'ga oferysi re erviras may fo Simon aga ledyer ha'ga arghoferyas bys vykken, bys pan saffo profoes len, 42ha may fo aga kaslewydh ha ma'n jeffo charj a'n sentri hag apoyntya soedhogyon war oll y oberennow ha war an tir ha war an arvow ha war an dinasow ha ma'n jeffo maystri war an sentri, 43ha may fo oll gostydh dhodho ha may fo pub kevambos y'n vro skrifys yn y hanow, ha may fo gwiskys yn purpur ha gwiska owr.\n44‘Ny vydh kummyas naneyl dhe'n bobel na dhe'n oferysi dhe nagha onan vytholl a'n taklow ma, po dhe leverel erbynn an pyth a lever ev, po dhe elwel kuntelles y'n vro heb y gummyas, po dhe vos gwiskys yn purpur po dhe wiska bokyl a owr. 45Piwpynag a wrello konter dhe'n taklow ma po a skonnyo neppyth anedha a vydh gwiw dhe vos kessydhys.’\n46Da o gans oll an bobel grontya dhe Simon an gwir dhe omdhoen herwydh an geryow ma. 47Ytho Simon a assentyas ha da o ganso bos arghoferyas, ha kaslewydh hag ethnargh an Yedhewon ha'n oferysi, ha may fo gwithyas dhedha i oll. 48Hag i a worhemmynnis may fo an skrifenn ma gravys war leghennow a vrons, ha gorrys yn tyller hewel, a-ji dhe oryon an sentri, 49ha may hworrer dasskrifow anedha y'n dresorva, rag ma's teffa i Simon ha'y vebyon.


Elven gymyk yw galiom, niver 31 y'n Vosen Beriodek. Y furvell gymyk yw Ga. An hanow a dheu dhyworth Gallia, hanow Pow Frynk y'n yeth Latinek. Hemm yw onan a dhiw elven henwys dhyworth Pow Frynk (frankiom yw an eyl). Nyns eus devnydh dhe galliom y'n korf denel.\nDiskudhys veu galliom yn 1875 gans Paul-Émile Lecoq de Boisbaudran yn Paris. Pan y firas ev orth spektrum zynk dhyworth y voon, zincblende, ev a verkyas linennow na'ga gwelas kyns. Wosa purhe an sampel, ev a henwis an elven nowydh galliom. Re a lever Boisbaudran dhe henwel an elven war y lergh y honen. Y hanow kres o Lecoq, hevel dhe le coq, frynkek rag kulyek, gallus yn latinek.\nAlkan gwynn-arghansek yw galliom, medhel lowr dhe dreghi gans kollell. Yma dew isotop, galliom-69 (60%) ha galliom-71 (40%). Y boos atomek yw 69.72. Nyns yns i radyoweythresek. Pyth koynt yw galliom dhe lehe orth treudhi, dyffrans dhe alkenyow erel. Y boynt treudhi yw 30°C ha'y boynt bryjyon 2403°C, an efander tempredh moyha (2373°C) dhe bub elven oll.\nLast edited on 11 Ebrel 2021, at 20:06\nDiwettha golegyans an folen ma a veu an 11 Ebrel 2021, dhe 20:06.


De Sadorn 31ves mys Hedra Agan Tavas a synsys Deth an Yeth yn Henlys. An skesen a ugh a dhysqua nebes an dus a wrug dos yn mes a’n pryson coth. Yn myttyn yth esa kerth adro dhe’n dre gans gedyans yn Kernewek heb mur a weres yn Sawsnek! Sewyes a ve gans prys ly yn Tavern an Clogh. Chons da rag keskewsel yn Kernewek. An bos o pur dha ha nyns o ker. Dohajethwyth, wosa prys ly, yth esa vysytyans dhe’n Gwythty Henlys gans gedyans dhyworth Percy Roberts. Mur ras dhe esel an consel Geoffrey Watson a restryans an tro ma.


stainless steel whiskey rocks – menrespond.info\nstainless steel whiskey rocks related post stainless steel whiskey rocks.\nstainless steel whiskey rocks 4 6pcs stainless steel whisky stones ice cubes glacier cooler stone drinking glasses for sale tumblers prices brands review in thirsty rhino batu stainless steel whiskey stones whisky rocks.\nstainless steel whiskey rocks stainless steel whiskey stones vs soapstone whiskey rocks stainless steel whiskey rocks gift set by t allyn enterprises.\nstainless steel whiskey rocks exclusive stainless steel whiskey stainless steel whiskey rocks.\nstainless steel whiskey rocks exclusive stainless steel whiskey stainless steel whiskey rocks gift set by t allyn enterprises.\nstainless steel whiskey rocks stainless steel whisky stones cube glacier whiskey rocks stainless steel whiskey rocks gift set by t allyn enterprises.\nstainless steel whiskey rocks 4pcs metal coffee bean ice cubeseva inner magnet boxvelvet bag stainless steel whiskey rocks.\nstainless steel whiskey rocks exclusive stainless steel whiskey pc stainless steel ice cubes chilling stones whiskey rocks pc stainless steel ice cubes chilling stones whiskey rocks reusable traytongs.\nstainless steel whiskey rocks king sized stainless steel ice cubes whiskey stones gift set of 2 reusable metal stainless steel whiskey rocks gift set by t allyn enterprises.\nstainless steel whiskey rocks amgo quotskullquot stainless steel whiskey stones whiskey rocks with pouch stainless steel whiskey rocks gift set by t allyn enterprises.\nstainless steel whiskey rocks exclusive whiskey stones gift set high cooling technology reusable ice cubes stainless steel stainless steel whiskey rocks gift set by t allyn enterprises.\nstainless steel whiskey rocks reusable stainless steel wine whiskey drink chiller stones rocks ice balls cubes premium stainless steel whiskey stones gift set of reusable premium stainless steel whiskey stones gift set of reusable whiskey ice cubes whiskey.\nstainless steel whiskey rocks stainless steel whisky stones ice cubes glacier cooler stone whiskey rocks ice cube clip whiskey stones set ice cube wine chillers sus stainless steel whiskey stones set ice cube wine chillers sus stainless steel chilling rocks for drinking soda.\nstainless steel whiskey rocks bulk pack 100x stainless steel ice cubes metal stones whiskey whisky rocks wine stainless steel whiskey rocks.\nstainless steel whiskey rocks stainless steel whiskey rocks stones set of 8 with tongs reusable ice cubes gifts for men best whiskey stones whiskey stones vs stainless steel ice cubes related post.\nstainless steel whiskey rocks 8 pcs stainless steel whisky stones cube chilling reusable glacier whiskey rocks with tong best stainless steel whiskey rocks gift set by t allyn enterprises.\nstainless steel whiskey rocks 6pcs stainless steel whisky stones cube glacier whiskey rocks wine cooler set bar tools amazoncom premium stainless steel whiskey stones gift set of premium stainless steel whiskey stones gift set of reusable whiskey ice cubes whiskey.\nstainless steel whiskey rocks 2016 stainless steel whisky stones ice cubes glacier cooler stone whiskey rocks stainless steel whisky ice ball for gift whisky ice cubes pcs metal coffee bean ice cubeseva inner magnet boxvelvet bag.\nstainless steel whiskey rocks gold whiskey rocks stainless steel reusable wine ice cubes with tongs set of 6 stainless steel whiskey rocks gift set by t allyn enterprises.\nstainless steel whiskey rocks stainless steel whisky stones ice cubes glacier cooler stone whiskey rocks ice cube clip stainless steel whiskey rocks gift set by t allyn enterprises.\nPosted on 11/17/2019 02:47:29 am 11/17/2019 02:47:29 am Author menrespond.info\nPrevious Previous post: Stainless Steel Whiskey Rocks


Newodhow – Page 2 – Agan Tavas\nDyllor: Agan Tavas Hem yw peswera dyllans an lyver cors a wrug comendya Kernewek Unyes yn 1929. Dyllys gans cumyas Kefrysyans Cowethasow Kernow Goth yma an dyllans copy kewar ma ow tos gans PG, ha warnodho lef Mordon y honen usy ow redya nebes an textow ystorek kefys y’n keyn an lyver. Hem yw an […]\nYth esa esyly Agan Tavas dhe vos gweles yn apert ow ry gweres gans stalla Cowethas an Yeth Kernewek Cambron orth Deth Trevithick an vledhen ma.\nYth yw res dhe dermyn lyver ‘an chy’ Agan Tavas – An Gowsva semlant noweth. Muer ras dhe’n stryvyans galwansus esel Nigel Roberts An Gowsva re be dasnowethys yn tyen ha lemmyn an termyn lyver a yl sevel yn prowt ryb lyfrow termyn a’n keth par yw dyllys gans lyes moy copy. Na wreugh ankevy […]\nAreth Pelha Chy Murdoch, Redruth\nDyllor: Agan Tavas Dhe dhorn ynweth yndan ‘Lyfrow hep cost’. 978-1-901409-18-5 £2.50\nKens dhe’n Cuntellyans Kemyn Bledhennek Agan Tavas synsys 18ves mys Whevrel dhe Jy Murdoch, Redruth yth esa presentyans an pewas lyennek, Pewas Perghyryn. An gwaynyor an vledhen ma, wosa mernans, a ve Eddie Climo rag y drelyans Rip Van Winkle. Yma an skesen ow tysquedhes Laurie Climo, broder Eddie, ow kemeres an Pewas. An sodhogyon […]


Ezekiel 1 (ABK) - Bible Society\nEzekiel 1 ABK\n1Y'n trydhegves blydhen, y'n peswora mis, yn pympes dydh an mis, pan esen yn mysk an dhivresow ryb an avon Kebar, an nevow a veu igerys, ha my a welas gwelesigethow Duw. 2Yn pympes dydh an mis, y'n pympes blydhen a dhivroedh myghtern Yehoyakin, 3ger an ARLOEDH a dheuth dhe'n oferyas Ezekiel mab Buzi yn pow an Kaldeanys, ryb an avon Kebar; hag ena y feu leuv an ARLOEDH warnodho.\n4My a viras, hag otta annawel ow tos dhiworth an gogledh, kommolenn vras, ha tan ow lughesi gans golow splann a-dro dhedhi, hag ow tos yn-mes anedhi neppyth kepar hag amber, dhiworth kres an tan. 5Y'n kres anedhi y feu hevelep peswar kreatur bew, ha hemma a veu aga semlans: i a's teva hevelep den, 6dhe bubonan peswar fas, ha dhe bubonan anedha peder askell. 7Aga garrow o garrow ewn; godhnow aga garrow o avel godhen leugh, ow terlentri avel brons splannhes. 8Yth esa diwla den yn-dann aga eskelli war aga feswar tenewen. An fasow ha'n eskelli anedha aga feswar o yndella: 9aga eskelli a dochya an eyl dh'y ben; ny dreylyens hag i ow mos, mes yth esa pubonan ow mos kompes war-rag. 10Hevelep fasow aga feswar o fas den ha fas lew a-dhyghow, ha fas ojyon a-gledh; ha'ga feswar a's tevo fas er; 11yndella y feu aga fasow. Aga eskelli a omlesa war-vann; dhe bubonan yth esa diw askell a dochya an eyl dh'y ben, ha diw askell a gudha aga horfow. 12Pubonan e war-rag. Pyle pynag y fynna an spyrys mos, ena yth ens heb treylya, hag i ow mos. 13Y feu hevelep an kreaturs bew kepar ha kolennow bew ow tewi, kepar ha semlans faglennow ow kwaya ynter an kreaturs bew; an tan o splann, ha dhiworth an tan yth esa lughes ow mos yn-mes. 14An kreaturs bew a boenya ha dehweles kepar ha lughesenn.\n15My a viras orth an kreaturs bew, hag awotta, unn ros war an dor ryb pub kreatur bew gans y beswar fas. 16Semlans an rosow ha'ga framweyth o avel liw owrven, ha'n keth hevelep dh'aga feswar. Aga semlans ha'ga framweyth o avel ros yn kres ros. 17I a ylli mos dhe gwartron vytholl, hag i ow mos; ny dreylyens hag i ow mos. 18Aga hammogow o ughel hag euthyk, ha kammogow aga peswar o leun a lagasow a-derdro. 19Pan ens an kreaturs bew, yth esa an rosow ow mos rybons; ha pan yskynna an kreaturs bew a-dhiwar an dor, an rosow a yskynnas ynwedh. 20Plepynag yth ella an spyrys, ena yth ens i, ha'n rosow a yskynna gansa, rag yth esa spyrys an kreatur bew y'n rosow. 21Pan e an rosow, yth esa i ynwedh ow mos, ha pan sevi an rosow, yth esa i ynwedh owth yskynna, drefenn bos spyrys an kreatur y'n rosow.\n22A-ugh pennow an kreaturs bew, yth esa hevelep an fyrmament, avel gwrys euthyk ystynnys a-ugh aga fennow. 23Yn-dann an fyrmament yth o aga eskelli ewn, an eyl troha'y ben; yth esa dhe bubonan diw askell ow kudha y gorf. 24My a glewas son aga eskelli, avel son dowrow pals, hag i ow mos, avel lev an Ollgalloesek,1:24 an Ollgalloesek: Ebrow Shadday. son tervans lu. Pan sevens, i a asa aga eskelli dhe goedha. 25Ena yth esa lev dhiworth an fyrmament a-ugh aga fennow. Pan sevens, i a asa aga eskelli dhe goedha.\n26A-ugh an fyrmament esa a-ugh aga fennow yth esa hevelep men saffir, an hevelep a dron; ha war hevelep an tron yth esa an hevelep a dhen a-ughti. 27My a welas neppyth haval dhe wolow amber, kepar ha golowgylgh a dan a-dro dhodho, war-vann dhiworth semlans y dhiwglun; ha war-nans dhiworth semlans y dhiwglun my a welas neppyth haval dhe dan, ow splanna a-dro dhodho. 28Haval dhe semlans kammneves y'n kommol yn dydh glaw, yndella o an golowyjyon a-dro dhodho. Hemm o semlans kepar ha glori an ARLOEDH.\nPan y'n welis, my a goedhas war ow fas, ha klewes lev ow kewsel.


Oberow 19 (ABK) - Bible Society\nPowl yn Efesus\n1Lemmyn dell hwarva, hag Apollos yn Korinth, Powl a dremenas der an ranndiryow ughella ha dos dhe Efesus, may kavas dyskyblon, 2hag ev a leveris dhedha, ‘A gemmersowgh hwi an Spyrys Sans pan gryssowgh?’ Hag yn-medhons i dhodho, ‘Hwath ny glewsyn ni mars eus Spyrys Sans.’ 3Hag yn-medh ev, ‘Yn py besydh, ytho, a vewgh hwi besydhys?’ I a leveris, ‘Yn besydh Yowann.’ 4Ha Powl a leveris, ‘Yowann a besydhyas gans an besydh a edrek, ow leverel dhe'n bobel may kryssens ynno ev neb esa ow tos war y lergh, henn yw, yn Yesu.’ 5Pan glewsons hemma, i a veu besydhys yn hanow an Arloedh Yesu. 6Ha Powl ow korra y dhiwla warnedha, an Spyrys Sans a dheuth warnedha, hag i a dhallathas kewsel yn tavosow ha profoesa. 7Yth esa anedha a-dro dhe dhewdhek gour yn somm.\n8Ev a entras y'n synaga ha dres tri mis ev a gewsi yn hardh, ow tadhla hag owth assaya aga dri dhe gryjyans a-dro dhe wlaskor Duw. 9Mes drefenn bos re anedha penn-kales ha diskryjyk, ow kewsel drog a-dro dhe'n Fordh a-rag an routh, ev a omdennas dhiworta hag ow kemmeres an dhyskyblon ganso, yth esa ow tadhla pub dydh yn skol Tyrannus. 10Hemma eth yn-rag dres diw vlydhen, may klewas oll trigoryon Asia ger an Arloedh, ha Yedhewon ha Grekys.\n11Ha Duw a wrug oberow marthys dres eghenn dre dhiwla Powl, 12may hwarva, pan veu dres dhe'n glevyon lienyow-dorn po apronyow ha re bia orth y groghen, aga klevesow a's gasas hag yth eth an spyrysyon drog yn-mes anedha. 13Mes re a'n hudoryon yedhowek gwandrek a assayas gelwel war hanow an Arloedh dres an re na hag ynna spyrysyon drog, ow leverel, ‘My a'th charj dre Yesu neb yw pregewthys gans Powl.’ 14Yth esa dhe unn Skeva, Yedhow hag arghoferyas, seyth mab esa ow kul hemma, 15ha'n spyrys drog a worthybis ha leverel dhedha, ‘Yesu devri a aswonnav, ha Powl a gonvedhav, mes piw owgh hwyhwi?’ 16Ha'n den hag ynno an spyrys drog a lammas warnedha, ow kul maystri warnedha ha'ga fetha, may fisons yn-mes a'n chi na, noeth ha goliys. 17Ha hemma a dheuth ha bos godhvedhys dhe vyns o trigys yn Efesus, ha Yedhewon ha Grekys, hag own a goedhas warnedha oll, ha hanow an Arloedh Yesu a veu meurhes. 18Ha meur a'n re neb a grysis a dheuth ha yes ha derivas aga oberow. 19Ha niver da a'n re neb a wre pystri a guntellas aga lyvrow ha'ga leski a-rag an bobel oll; hag i a reknas an pris anedha, hag yth o hanter-kans mil vath a arghans. 20Y'n for' ma ger an Arloedh a gressyas meur hag a veu nerthek.\nAn Tervans yn Efesus\n21Pan veu kollenwys an taklow ma, ervirys o Powl yn y spyrys mos dhe Yerusalem, ow tremena dre Masedonia hag Aghaia, hag ev a leveris, ‘Wosa mos di, y koedh dhymm gweles Rom ynwedh.’ 22Ha wosa dannvon dew a'y venysters, Timothi hag Erastus, yn Masedonia, ev a wortas pols yn Asia.\n23Lemmyn yth esa a-dro dhe'n termyn na meur a dros a-dro dhe'n Fordh. 24Rag unn gour henwys Demetrius, gweythor arghans, a wre templow Artemis a arghans, hag ev a dhre gwayn da dhe'n greftoryon. 25Ev a guntellas an re ma, ha gansa an weythoryon yn ober a'n par na, hag yn-medh ev, ‘Gwer, hwi a gonvedh ni dhe gavoes agan pygans dhiworth an ober ma, 26ha lemmyn, dell welowgh ha klewes, hag yn Efesus keffrys hag yn oll Asia ogasti, an Powl ma re dreylyas ha dynya routh veur, ow leverel a-dro dhe dhuwow gwrys gans diwla, nag yns duwow mann. 27Lemmyn yma peryll agan kreft dhe gelli y hanow da, mes ynwedh y fydh tempel an dhuwes veur Artemis akontys heb bri, mes moy es henna, y fydh hy braster lehes, neb yw gordhys gans oll Asia ha'n bys.’\n28Pan glewsons hemma, ha lenwys a gonnar, i a skrijas, ‘Meur yw Artemis an Efesianys.’ 29Ha'n sita a veu lenwys a dheray, hag yn keskolonn i a fyskas y'n wariva, ow talghenna Gayus hag Aristarghus, tus a Masedonia, kowetha vyaj Powl. 30Powl a vynnas entra yn kuntelles an bobel, mes ny ros an dhyskyblon kummyas dhodho. 31Re a'n Asiarghow, neb o y gowetha, a dhannvonas dhodho, orth y ynnia na vettha y honan mos y'n wariva. 32Re a arma unn dra, re a arma neppyth arall, rag yth esa an kuntelles yn deray, ha ny wodhya an rann vrassa anedha prag yth omguntellsens. 33Re a'n routh a ros gorhemmynnow dhe Aleksander, neb re bia herdhys yn-rag gans an Yedhewon; hag Aleksander, ow kwevya y leuv, a vynnas styrya an dra dhe'n kuntelles. 34Mes pan konvedhsons y vos Yedhow, i a skrijas, unys aga lev, dres moy es dew our, ‘Meur yw Artemis an Efesianys.’ 35Ha wosa koselhe an routh, skrifennyas an sita a leveris, ‘Gwer Efesus, piw eus na woer bos sita an Efesianys gwithyas tempel an Artemis veur ha'y imaj a goedhas dhiworth nev? 36Drefenn bos an taklow ma heb aga nagha, res yw dhywgh bos kosel heb gul travyth diswar. 37Hwi re dhros an wer ma nag yns ladron a demplys na ny wrussons blasfemi orth agan19:37 agan: War-lergh re a'n dornskrifow agas. duwes. 38Rakhenna, mars eus dhe Demetrius ha'n greftoryon ganso krodhvol war nebonan, igerys yw an breuslysyow, hag yma prokonsuls: drens kuhudhans an eyl erbynn y gila. 39Mar hwilowgh neppyth moy, ervirys vydh y'n kuntelles lafyl. 40Rag yn tevri, yth eson ni yn peryll a guhudhans drefenn an tervans gwrys hedhyw, heb skila hag a yllyn ni ri rag an kuntellyans direwl ma.’ 41Pan lavarsa hemma, ev a dhannvonas dhe-ves an kuntelles.19:41 War-lergh an Vulgat gwers 41 yw rann a wers 40.


7A nyns yw an re ma an geryow a armas an ARLOEDH dre'n profoesi a-henys, pan veu Yerusalem annedhys ha kosel, ha'n trevow yn hy hyrghynn ha'n Negeb ha'n Shefela annedhys ynwedh? 8Ger an ARLOEDH a dheuth dhe Zekaria, ow leverel, 9Yndellma y lever ARLOEDH an luyow: Breusiwgh gans gwirvreus; gwrewgh mersi ha piteth an eyl dh'y gila. 10Na arweskewgh gwedhwes nag omdhivas, alyon na boghosek. Na dybewgh drog yn agas kolonn, den erbynn y vroder. 11Mes i a skonyas a woslowes; i a dreylyas aga skoedh yn hworth ha stoppya aga skovornow a glewes. 12I a wrug aga holonn avel adamant rag na glewvens an lagha, na'n geryow a wrug ARLOEDH an luyow aga dannvon gans y Spyrys dre'n profoesi a-henys. Ytho sorr bras a dheuth dhiworth ARLOEDH an luyow. 13Pan elwis ev, ny woslowsons i. Ytho pan alwsons, ny woslewis vy, yn-medh ARLOEDH an luyow. 14My a wrug aga skattra gans korwyns yn mysk oll an kenedhlow na's aswonnsons. An tir a veu ynyal war aga lergh, ma na wrug denvyth tremena dredho na dehweles. Y hwrussons an tir hweg dhe vos ynyal.


Keskows Devnydhyer:Brogh - Wikipedia\nDynnargh dhiso jy, Brogh! Meur ras a'th kevrohow dhe'n Wikipedi. Kosel y fydh pythow war an Wikipedi Gernewek, dre vras, hag yma pupprys spas dhe dus gwellhe ha lesa traow – yn py lytherennans pynag. Menyster an wiki ma ov vy, ytho roy dhymm notenn omma mars eus genes govynn a neb sort, ha gorthybi uskis orthis my a wra. Yma kevrennow troha folennow gweres yn tavosow erell omma. Yeghes da, ha wolkomm os'ta!\nDynargh dhyso jy, Brogh! Muer ras a'th kevrohow dhe'n Wykypedy. Cosel y fyth pythow war an Wykypedy Gernowek, dre vras, hag yma pupprys spas dhe dus gwellhe ha leja traow – yn py lytherednans pynag. Menyster an wyky ma of vy, ytho roy dhybm noten obma mars ues genes govyn a neb sort, ha gortheby uskys orthys my a wra. Yma kevrednow troha folednow gweres yn tavojow erell obma. Yaghes da, ha wolcum os'ta!\n☮ yn-medh Owen. 17:09, 24 Me 2006 (UTC)\nGonn meur ras a'th tynnargh dhe Wikipedi Kernewek--ober splann yw, ha my a vynn y skoedhya. Unn govynn: yw hemma an le ewn rag gorthybi orth dha vessach? Usyer nowydh Wikipedi ov vy, ha ny wonn poran an rewlys/etiket.\nOll an gwella, Brogh 16:46, 25 Me 2006 (UTC)\nDiwettha chanj an folen ma a veu an 25 Me 2006, dhe 16:47.


Yowann 17 (ABK) - Bible Society\nYowann 17 ABK\n1Wosa kewsel an taklow ma, Yesu a dhrehevis y dhewlagas dhe nev ha leverel, ‘Tas, re dheuth an eur; ro glori dhe'th Vab, rag may hwrello dha Vab ri glori dhiso jy, 2kepar dell resys dhodho galloes dres oll kig, may rollo bewnans heb diwedh dhe vyns re resys dhodho. 3Ha hemm yw bewnans heb diwedh: ma'th aswonnons ty, an unn gwir Dhuw, ha Yesu Krist neb re dhannvensys. 4My re'th glorifiis war an norvys, ow kowlwul an ober a resys dhymm dhe wul. 5Ha lemmyn gwra ow glorifia, A Das, y'th wolok dha honan, gans an glori a'm beu genes kyns bos an bys.\n6‘My re dhiskwedhas dha hanow dhe'n dus a resys dhymm yn-mes a'n bys. Dhiso jy yth ens, ha ty a's ros dhymm, hag i re withas dha er. 7Lemmyn i a woer, pup-tra re resys dhymm dhe vos ahanas jy. 8Rag my re ros dhedha an geryow a resys dhymm, hag i a's degemmeras hag a gonvedhas yn gwirder my dhe dhos ahanas, hag i a grysis ty dhe'm dannvon. 9Ragdha i y pysav, ny bysav rag an bys mes rag an re a resys dhymm, rag dhiso jy yth yns, 10ha dhiso jy yw pup-tra a'm beus, ha glorifiys ov ynna i. 11Ha lemmyn nyns esov vy y'n bys namoy, mes an re ma ymons y'n bys, ha my a dheu dhis. A Das sans, gwra aga gwitha y'th hanow jy hag a resys dhymm, may fons i onan kepar dell on nyni. 12Pan esen gansa,17:12 gansa: War-lergh re a'n dornskrifow gansa y'n bys. my a's synsis y'th hanow jy hag a resys dhymm, ha my a's gwithas, ha ny veu denvyth anedha kellys, marnas an mab a dhiswrians, may fe kollenwys an skryptor. 13Mes lemmyn y tov dhis, ha'n taklow ma a gowsav y'n bys, rag ma's teffo ow lowender kowlwrys ynna aga honan. 14My a ros dhedha dha er, ha'n bys a's kasas, rag nyns esons i a'n bys, kepar dell nag esov vy a'n bys. 15Ny wovynnav ty dh'aga hemmeres yn-mes a'n bys, mes ty dh'aga gwitha rag an tebel el. 16Nyns yns i a'n bys, kepar dell nag ov vy a'n bys. 17Gwra aga sakra y'n gwirder; dha er yw gwirder. 18Kepar dell wrussys ow dannvon vy y'n bys, yndella my ynwedh re's dannvonas i y'n bys. 19Hag a-barth dhedha i omsakra a wrav ow honan, rag may fons i ynwedh sakrys y'n gwirder.\n20‘Ny wrav vy pysi rag an re ma yn unnsel, mes rag an re a grys ynnov der aga ger, 21rag may fons i oll onan, kepar ha ty, A Das, ynnov vy ha my ynnos jy, rag may fons i ynwedh onan17:21 ynwedh onan ynnon ni: War-lergh re a'n dornskrifow ynwedh ynnon ni. ynnon ni, may krysso an bys ty dhe'm dannvon. 22Ha'n glori a resys dhymm, my re'n ros dhedha i, may fons i onan kepar dell on ni onan, 23my ynna i, ha ty ynnov vy, may fons i gwrys perfydh yn onan, may hwodhvo an bys ty dhe'm dannvon, ha'ga hara i kepar dell wrussys ow hara vy. 24A Das, my a vynn an re a resys dhymm i ynwedh dhe vos genev vy le mayth esov, rag may hwellons ow glori a resys dhymm, rag ty a'm karas kyns gwrians an bys.\n25‘A Das gwiryon, ny wra an bys dha aswonn, mes my a'th aswonn, ha'n re ma a woer ty dhe'm aswonn. 26My a dherivas dhedha dha hanow, ha my a wra y dherivas, may fo ynna i an gerensa dredhi may hwrussys ow hara vy, ha my ynna i.’


Karrek - Wikipedia\n"Karrek" a gevarwodh dhe'n folen ma. Rag usys erel, y hweler Karrek (klerheans)\nKarrek yw soled a hwer yn naturel gwrys a vonyow krystallek. An brassa rann a’n Norvys yw gwrys a garrygi (an gresten ha’n mantel). Kemyskansow dyffrans a vonyow a wra karrygi dyffrans. Gorherys yw karrygi dell ys usys gans gweres po dowr. Menonieth (petrology po lithology) yw studhyans karrygi.\nGweliow a garrek, godhesys yn gorwelyek. Als yn Trwyn y Fulfran, Llŷn, Kembra.\nTenewan karnek gover an menydh ogas dhe Orosí, Kosta Rika.\nKarrek danek yw karrek furvyes gans gwrians loskvenydhyek. Gwrys yns i pan vo lava war enep an Norvys po magma yn-dann enep an Nor ow yeynhe ha kaleshe.\nKarrek wodhosek yw karrek gwrys dhyworth godhes, hemm yw temmigow karrek movys gans an gwyns, dowr po rewlivow ha gesys dhe godha. Droppys yw an godhes avel gweli, dell yw usys yn dowr war woles avon po’n mor. Pan vo moy a wodhes bernys war benn, an gweliow isella yw gwaskys war-barth dhe wul karrek.\nAn Kylgh Karrek\nAn Kylgh Karrek[golegi | pennfenten]\nFurvyes ha distruys yw karrygi y'n Kylgh Karrek. Karrygi yw furvyes gans loskvenydhyow wosa gwrysans magma. Wosa esknians, furvyes yw karrygi godhosek gans godhesans y'n mor, gans avonow, an gwyns po rewlivow. Re anedha yw eskniys arta, re yw treusfurvyes dhe vos karrygi treusfurvyek. Drefen tektonieth plattys karrygi yw teudhys dhe furvya karrygi tanek arta.\nKlassa karrygi tanek\nKlassys yw karrygi tanek herwydh an kansrannow a SiO2 ha monyow erel. Karrygi tanek yw pennfenten da a vonyow. Balweyth re beu kowlwrys yn Kernow rag hy monow a'n Oos Brons, a-dhia nans yw a-dro dhe 4000 bledhen bys y’n jydh hedhyw, yn arbennik rag sten, kober, arsenik, arghans ha zynk. Martesen y fydh balweyth rag lithiom y'n termyn a dheu yn ranndir Kammbronn. Yn-mysk an monyow henwys dhyworth Kernow yw Logsulyanit, Kernowit, Cornwallit ha cornubit.\nDiwettha golegyans an folen ma a veu an 25 Ebrel 2022, dhe 20:44.


8An Rabshake a dhehwelis ha klewes y hwrug myghtern Assyria omdenna dhiworth Lakish, hag yth esa ow patalyas orth Libna. 9An myghtern a glewas y teuth Tirhaka myghtern Kush yn-mes dhe vatalyas orto. Pan glewas hemma, ev a dhannvonas kannasow dhe Hezekia, ow leverel, 10‘Kewsiwgh yndellma dhe Hezekia myghtern Yuda: Na wres dha Dhuw, a drestydh ynno dha doella, owth ambosa na vydh Yerusalem res yn leuv myghtern Assyria. 11Otta, ty re glewas an pyth re wrug myghternedh Assyria dhe oll an powyow, orth aga leun dhistrui. Ha ty, a vydhydh delivrys? 12A wrug duwow an kenedhlow aga delivra, an kenedhlow a wrug ow thasow aga distrui – Haran, Resef, ha mebyon Eden esa yn Telassar? 13Ple'ma myghtern Hamath, ha myghtern Arpad, ha myghtern an sita37:13 an sita Po Lair, tyller yn Babylonia. Sefarvaym, Hena hag Ivva?’\n30‘Ha hemma a vydh an arwoedh ragos: y'n vlydhen ma an pyth a dyv y honan a vydh dybrys, hag y'n nessa blydhen an pyth yw honan-hesys, mes y'n tressa blydhen hesiwgh, mysiwgh, plensiwgh gwinlannow ha dybrewgh aga frutys; 31An remenant gesys a ji Yuda a wreydh war-nans, ha doen frut war-vann; 32rag remenant a yn-mes dhiworth Yerusalem, ha diankoryon dhiworth menydh Sion. Avi ARLOEDH an luyow a wra hemma.


Skovarn - Wikipedia\nHomm yw skovarn dhenel kledh\nAn skovarn yw rann an korf a wra gasa enevales (tus y'ga mysk) dhe glewes. Yma skovarnow dhe'n brassa rann a dus ha bronnviles. Di-bronnviles a yll klewes ynwedh, mes y hyllir bos possybyl bos tell dhedha yn le a skovarnow a-ves. An skovarn a ober dre kanelya son dhe'n skovarn a-bervedh. An krenansow ma yw danvenys dhe'n ympynnyon gans rosweyth (bagas restrys) a nervennow. An kevreyth dien yw hewnys an kevreyth a glewes.\nRann dhowna an skovarn yw kemmyn dhe'n brassa rann a melkeynegyon, mes yma desedhansow arbennik rag klewes dhe vronnviles nag usi dhe velkeynegyon tir erel. Y'ga mysk, an skovarn a-ves ha'n tri askorn byghan a wra treuskorra sonyow. Rann an skovarn a wra balegi hag a yll bos gwelys yw henwys an pinna.\nDiwskovarn yw usys yn fordhow erel ynwedh. Olifanses afrikan a us aga diwskovarn rag yeynhe aga korf pan yw re domm. Eskelli groghen a us aga diwskovarn dhe drovya predh dre drovyans daslev. Nebes enevales a us aga diwskovarn dhe ri sinellow dhe enevales erel.\nDiwettha golegyans an folen ma a veu an 14 Est 2021, dhe 14:43.


Niverow 32 (ABK) - Bible Society\nNiverow 32 ABK\nGad ha Rewben dhe Driga a'n Est dhe Yordan\n1Lemmyn mebyon Rewben ha mebyon Gad a's tevo routh veur a warthek; hag i a welas pow Yazer ha pow Gilead, hag otta, an tyller o tyller rag gwarthek. 2Ytho mebyon Gad ha mebyon Rewben a dheuth ha leverel dhe Moyses ha dhe Eleazar an oferyas ha dhe hembrenkysi an kuntelles, 3‘Ataroth, Dibon, Yazer, Nimra, Heshbon, Eleale, Sebam, Nebo, ha Beon, 4an tir a wrug an ARLOEDH y weskel a-rag kuntelles Ysrael, yw tir rag gwarthek; ha'th servysi a's teves gwarthek.’ 5Hag i a leveris, ‘Mar kevsyn gras y'th wolok, bedhes res an tir ma dhe'th servysi rag perghennogeth; na'gan kemmer a-dreus dhe'n Yordan.’\n6Mes Moyses a leveris dhe vebyon Gad ha dhe vebyon Rewben, ‘A wra dha vreder mos dhe vresel, ha hwi esedhys omma? 7Prag y tigennerthowgh kolonn mebyon Ysrael a dreusi dhe'n tir a ros an ARLOEDH dhedha? 8Yndella y hwrug agas tasow, pan y's dannvenis a Kadesh-barnea dhe weles an tir. 9Rag pan yskynnsons dhe nans Eshkol, ha gweles an tir, i a dhigennerthas kolonn mebyon Ysrael a vones y'n tir re rosa an ARLOEDH dhedha. 10Ha sorr an ARLOEDH a veu enowys y'n jydh na, hag ev a dos, ow leverel, 11“Yn sur denvyth a dheuth yn-bann yn-mes a Ejyp, a ugens bloedh ha moy, ny wra gweles an tir a des y ri dhe Abraham, dhe Ysak, ha dhe Yakob, drefenn na'm holsons yn tien; 12nagonan marnas Kaleb mab Yefunne an Kenizzyas ha Yoshua mab Nun, rag i re holyas yn tien an ARLOEDH.” 13Ha sorr an ARLOEDH a dhewis erbynn Ysrael, hag ev a wrug dhedha gwandra y'n gwylvos dew-ugens blydhen, bys pan veu gorfennys oll an henedh re wrussa tebelwrians yn golok an ARLOEDH. 14Hag otta, hwi re sevis yn le agas tasow, bagas a beghadoryon, dhe gressya hwath moy sorr fers an ARLOEDH erbynn Ysrael. 15Rag mar treylyowgh dhe-ves a'y holya, ev a wra aga gasa y'n gwylvos; ha hwi a wra distrui oll an bobel ma.’\n16Ena i a nesas dhodho, ha leverel, ‘Ni a dhrehav korlannow deves rag agan greow, ha sitys rag agan re vyghan, 17mes ni a gemmer arvow, parys dhe vos a-rag mebyon Ysrael rag aga hembronk, bys pan wrussyn aga dri dh'aga thyller; ha'gan re vyghan a wra triga y'n sitys kerys rag own a annedhysi an tir. 18Ny wren dehweles dh'agan chiow bys pan wra mebyon Ysrael erita peub y eretons. 19Rag ny wren erita gansa a'n du arall dhe'n Yordan ha pella es henna; drefenn agan eretons re dheuth dhyn a'n tu ma dhe'n Yordan, troha'n est.’ 20Ytho Moyses a leveris dhedha, ‘Mar kwrewgh hemma, mar kemmerowgh arvow ha mos a-rag an ARLOEDH rag an vresel, 21ha pub gour ervys ahanowgh a wra tremena dres an Yordan a-dherag an ARLOEDH, erna vo y eskerens herdhys yn-mes a-dheragdho 22ha'n tir bos fethys a-dherag an ARLOEDH; a-wosa, hwi a wra dehweles ha bos heb blam a-rag an ARLOEDH hag a-rag Ysrael; ha'n tir ma a vydh agas perghennogeth a-dherag an ARLOEDH. 23Mes mar ny wrewgh yndellma, otta, hwi re beghas erbynn an ARLOEDH; ha bedhewgh sur, agas pegh a wra agas diskevra. 24Drehevewgh sitys dh'agas re vyghan, ha korlannow dh'agas deves, ha gwrewgh an pyth re dhedhewsowgh.’ 25Ha mebyon Gad ha mebyon Rewben a leveris dhe Moyses, ‘Dha servysi a wra dell worhemmynn ow arloedh. 26Agan re vyghan, agan gwragedh, agan greow, ha'gan gwarthek oll, a vydh ena yn sitys Gilead; 27mes dha servysi a wra tremena a-dreus, pubonan ervys rag bresel, dhe werrya a-dherag an ARLOEDH, dell worhemmynn ow arloedh.’\n28Ytho Moyses a ros gorhemmynn a-dro dhedha dhe Eleazar an oferyas, ha dhe Yoshua mab Nun, ha dhe bennow teyluyow loethow mebyon Ysrael. 29Ha Moyses a leveris dhedha, ‘Mebyon Gad ha mebyon Rewben, pubonan ervys rag vresel a-dherag an ARLOEDH, mar tremenons genowgh dres an Yordan ha'n tir fethys a-ragowgh, ena hwi a re dhedha pow Gilead avel perghennogeth; 30mes mar ny wrons i tremena ervys genowgh, i a's tevydh perghennogeth yntredhowgh yn pow Kanan.’ 31Ha mebyon Gad ha mebyon Rewben a worthybis, ‘Dell leveris an ARLOEDH dhe'th servysi, yndella ni a wra. 32Ni a wra tremena ervys a-rag an ARLOEDH yn pow Kanan, ha ni a with perghennogeth agan eretons a'n tu arall dhe'n Yordan.’\n33Ha Moyses a ros dhedha, dhe vebyon Gad ha dhe vebyon Rewben ha dhe'n hanter-loeth Manasse mab Yosep, gwlaskor Sihon myghtern an Amorysi ha gwlaskor Og myghtern Bashan, an tir ha'y sitys, gans tiredh an sitys y'n kyrghynn. 34Ha mebyon Gad a dhrehevis Dibon, Ataroth, Aroer, 35Atroth, Shofan, Yazer, Yogbeha, 36Beth-nimra ha Beth-haran, sitys kerys ha korlannow rag deves. 37Ha mebyon Rewben a dhrehevis Heshbon, Eleale, Kiryathaym, 38Nebo, ha Baal-meon (aga henwyn dhe vos chanjys), ha Sibma; hag i a ros henwyn erell dhe'n sitys a dhrehevsons. 39Ha mebyon Makir mab Manasse eth dhe Gilead ha'y hemmeres, ha fesya an Amorysi esa ynni. 40Ha Moyses a ros Gilead dhe Makir mab Manasse, hag ev a drigas ynni. 41Ha Yair mab Manasse eth ha kemmeres aga gwigow, ha'ga henwel Havvoth-yair. 42Ha Noba eth ha kemmeres Kenath ha'y gwigow, ha'y henwel Noba, war-lergh y hanow y honan.


Compare Bible readings for Jenesis 32 in the ABK and the BNET - Bible Society\n1Ha Yakob a besyas mos war y fordh hag eledh Duw a dheuth er y bynn. 2Hag yn-medh Yakob, pan y's gwelas, ‘Kamp Duw yw hemma’, hag ev a elwis hanow an tyller na, Mahanaym.\nYakob a Dhannvon Kannasow dhe Esaw\n3Ha Yakob a dhannvonas kannasow a-dheragdho dhe Esaw y vroder, dhe bow Seir, gwel Edom, 4hag erghi dhedha, ow leverel, ‘Hwi a lever yndella dhe'm arloedh, dhe Esaw: Yndellma y lever dha was Yakob, “My re beu trigys gans Laban ha gwithys veuv ena bys lemmyn. 5Yma dhymm oghen hag asenes, flokkys, kethyon ha maghtethyon; ha my re dhannvonas dhe dherivas hemma dhe'm arloedh, may kyffiv gras y'th wolok.” ’\n6Ha'n kannasow a dhehwelis dhe Yakob ow leverel, ‘Ni a dheuth dhe'th vroder, dhe Esaw; hag yma ev ow tos dhe'th vetya, ha ganso peswar kans gour.’ 7Ena Yakob a borthas own bras ha troblys veu; hag ev a rannas an dus esa ganso ha'n flokkys ha'n chatel ha'n kowrvergh yn dew vagas 8ha leverel, ‘Mar teu Esaw dhe'n unn bagas ha'y weskel, ena an bagas yw gesys a yll fia.’\n9Hag yn-medh Yakob, ‘A Dhuw ow thas Abraham, ha Duw ow thas Ysak, an ARLOEDH, neb a leveris dhymm, “Dehwel dhe'th wlas ha dhe'th kerens ha my a vynn dha dhyghtya yn ta”: 10nyns ov wordhi a'n tregeredhow oll ha'n lelder oll re wruss'ta gans dha was; rag gans ow lorgh my a dremenas dres an Yordan ma, ha lemmyn yth ov devedhys ha bos dew gamp. 11Delirv vy, my a'th pys, yn-mes a leuv ow broder, a leuv Esaw, rag my a berth own anodho, ev dhe dhos ha'm gweskel, an mammow gans an vebyon. 12Ha ty a leveris, “Yn sur my a wra da genes, ha my a worr dha has kepar ha tewes an mor na yll bos reknys drefenn an niver bras anodho.” ’\n13Hag ev a spenas an nos na ena, ha kemmeres dhiworth an pyth esa ganso ro rag y vroder Esaw, 14dewkans gaver, ugens bogh, dew kans davas hag ugens hordh, 15deg kowrgasek-wodra warn ugens gans aga mebyon, dew-ugens bugh ha deg lodhen, ugens kasek-asen ha deg asen gorow. 16Hag ev a dhelivras yntra diwla y gethyon pub gre yn tiblans ha leverel dh'y gethyon, ‘Tremenewgh dheragov, ha gasa spas yntra pub gre.’ 17Hag ev a erghis dhe'n kynsa ow leverel, ‘Pan dheffo Esaw ow broder er dha bynn ha govynn orthis, “Piw osta dhodho?” ha “Py tyller yth es'ta ow mos dhodho?” ha “Piw dhodho yth yw an re ma a-dheragos?” 18ena ty a lever, “Dhe'th was, dhe Yakob. Ro yw dhe'm arloedh, dhe Esaw, hag awotta, yma ev y honan war agan lergh keffrys.” ’ 19Hag ev a erghis ynwedh dhe'n nessa ha'n tressa hag oll an re esa ow mos war-lergh an greow, ow leverel, ‘Hwi a gews orth Esaw yndella pan y'n kyffowgh, 20ha hwi a lever ynwedh, “Awotta, yma dha was Yakob war agan lergh.” ’ Rag yn-medh ev, ‘My a vynn y dhiserri gans ro ow mos a-dheragov, ha my a wel y fas wosa henna. Martesen ev a'm degemmer.’ 21Ha'n ro a dremenas dheragdho; hag ev y honan a spenas an nos y'n kamp.\nYakob a Striv gans Duw\n22Hag ev a sevis yn-bann an nos na ha kemmeres y dhiw wreg ha'y dhiw vaghteth ha'y unnek flogh ha tremena rys Yabbok. 23Hag ev a's kemmeras ha'ga dannvon dres an gover; hag ev a dhannvonas pup-tra esa ganso ynwedh. 24Yakob a veu gesys y honan, ha gour a omdewlis ganso bys dydh-tardh 25Pan welas na ylli y fetha, ev a weskis kraw y glun;32:25 kraw y glun: Styr klun omma yw an rann geherek ynter an glun ha'n vordhos. ha kraw klun Yakob a veu digevelsys, hag ev owth omdewlel ganso. 26Hag yn-medh ev, ‘Dannvon vy yn-kerdh, rag an jydh re dardhas.’ Hag yn-medh ev, ‘Ny vynnav dha dhannvon yn-kerdh marnas ty a wra ow benniga.’ 27Hag yn-medh ev, ‘Pyth yw dha hanow?’ hag yn-medh ev, ‘Yakob.’ 28Hag yn-medh ev, ‘Ny vydh dha hanow gelwys Yakob namoy mes Ysrael, rag ty re strivyas gans Duw ha gans mab-den ha fetha.’ 29Ha Yakob a wovynnas orto, ow leverel, ‘Lavar dhymm dha hanow, my a'th pys.’ Hag yn-medh ev, ‘Prag y fynnydh govynn ow hanow orthiv?’ hag ev a'n bennigas ena. 30Ha Yakob a elwis hanow an tyller Peniel, ‘Rag my re welas Duw fas orth fas, ha gwithys saw yw ow enev.’ 31Ha'n howl a dhrehevis warnodho hag ev ow tremena Penuel; hag yth esa ow kloppya drefenn y glun. 32Rag henna ny vynn mebyon Ysrael dybri giowenn an nervenn32:32 an nervenn: Henn yw an nervenn skiatek. yn kraw an glun bys y'n jydh hedhyw, rag ev a weskis kraw klun Yakob, yn giowenn an nervenn.


Compare Bible readings for Amos 7 in the ABK and the KJV - Bible Society\nGwelesigeth a Lokustes\n1An Arloedh DUW a dhiskwedhas hemma dhymm, hag otta, yth esa ev ow formya hes a lokustes pan dhallethi an aswels tevi – an aswels wosa treghi goera an myghtern. 2Ha pan gowldhyb'sens losow an dor, yn-medhav,\n‘A Arloedh DUW, gav, my a'th pys!\nFatell yll Yakob sevel?\nrag byghan yw.’\n3An ARLOEDH a gemmeras edrek a hemma:\n‘Ny hwyrvydh’, yn-medh an ARLOEDH.\nGwelesigeth a Dan\n4An Arloedh DUW a dhiskwedhas hemma dhymm: hag otta, yth esa an Arloedh DUW ow kelwel rag prov dre dan, ha'n tan a dhevoryas an islonk meur, hag a dhevoryas rann a'n tir. 5Ytho yn-medhav,\n‘A Arloedh DUW, hedh, my a'th pys!\n6An ARLOEDH a gemmeras edrek a hemma:\n‘Ny hwyrvydh hemma na hwath’, yn-medh an Arloedh DUW.\nGwelesigeth a Blemmik\n7Ev a dhiskwedhas hemma dhymm, hag otta, yth esa an ARLOEDH ow sevel ryb fos gwrys dhe blemmik, plemmik yn y dhorn. 8Ha'n ARLOEDH a leveris dhymm, ‘Pandr'a welydh, Amos?’ Hag yn-medhav, ‘Plemmik.’ Ena an ARLOEDH a leveris,\n‘Ottavy ow settya plemmik\nyn mysk ow fobel Ysrael;\nny wrav aga sparya namoy.’\n9Tylleryow ughel Ysak a vydh forsakys,\nha sentris Ysrael a vydh difeythys\nha my a sev erbynn chi Yeroboam gans an kledha.\nAmos hag Amasia\n10Ena Amasia, oferyas Bethel, a dhannvonas dhe Yeroboam myghtern Ysrael, ow leverel: ‘Amos re vrasas er agas pynn yn kres chi Ysrael; ny yll an tir godhav y eryow oll. 11Rag Amos re leveris hemma:\n“Yeroboam a verow gans an kledha,\nhag Ysrael a vydh divres yredi\nyn-mes a'y dir.” ’\n12Hag Amasia a leveris dhe Amos, ‘A goelyek, ke, fi dison dhe bow Yuda, ha dybri bara ena, ha profoesa ena; 13mes na brofoes namoy yn Bethel, rag y vos sentri an myghtern, ha'n chi ryel.’\n14Ena Amos a worthybis dhe Amasia, ‘Nyns ov profoes, na mab a brofoes, mes bugel ov, ha dyghtyer frut sykaminwydh, 15ha'n ARLOEDH a'm kemmeras dhiworth holya an flokk, ha'n ARLOEDH a leveris dhymm: “Ke, gwra profoesa dhe'm pobel Ysrael.” 16Ha lemmyn, klew ger an ARLOEDH: Ty a lever,\n“Na wra profoesa erbynn Ysrael,\nha na bredhek erbynn chi Ysak.”\n17Rakhenna an ARLOEDH a lever hemma:\nHora vydh dha wreg y'n sita\nha'th vebyon ha'th vyrghes a goedh gans an kledha;\nha'th tir a vydh rynnys der an gordenn;\nty dha honan a verow yn tir avlan,\nha divres vydh Ysrael yn sur a-dhiwar y dhor.’


(Baner Kanada) (Kota arvow Kanada)\nLavar kenedhlek: A Mari usque ad Mare\nYethow soedhogel Sowsnek, Frynkek\nBrassa sita Toronto\nMyghternes Elisabeth II\nGovernour Brav Julie Payette\nPennmenyster Justin Trudeau\nEnep 9,984,670 km²\n- Doesedh 32,400,000 a drigoryon\nKesunyans 1ª Gortheren 1867\nMona kemmyn Dollar kanadek ($ CAD)\nKan genedhlek O Canada\nKanada yw rywvaneth werinel keffrysyes yn Amerika Gledh. Yma'n Keffrysyans ow tydhya a-dhia 1867 hag ynno 10 pow ha 3 tiredh y'n eur ma. Trevesigethow frynkek ha predennek o niver a'n powyow ma.\nYnys an Prins Edward\nB. Tiredhow an Gledh-West\nAn brassa sitys yw Toronto ha Montréal, mes Ottawa yw pennsita an Keffrysyans. Vancouver yw an vrassa sita y'n Howlsedhes. Sowsnek ha Frynkek yw yethow soedhogel an Keffrysyans; y kewsir Frynkek gans an vrassa niver a dus yn Pow Québec, ha gans niveryow le yn tylleryow erell (yn arbennik Ontario ha Brunswick Nowydh). Yma an yeth Sowsnek ow kwarthevya y'n naw pow saw Québec.\nNyns eus dhe Ganada gwlas kentrevik saw onan, an Statys Unys.\nAn Emperoureth Predennek a dryghas powyow est Kanada a'n Frynkyon yn 1713 (pow Acadie) ha 1759-1760 (pow Canada). Tus Kanada a omladha erbynn an Amerikanyon y'n Domhwelans Amerikan ha Bresel 1812. Kanada yw anserghek yn soedhogel a-dhia Reyth Westminster yn 1931.


Compare Bible readings for Diskwedhyans 8 in the ABK and the KJV - Bible Society\nAn Seythves Sel ha'n Ynkyslester Owrek\n1Ha pan igoras an seythves sel, y feu taw y'n nev dres ogas ha hanter our. 2Ha my a welas an seyth el usi ow sevel a-dherag Duw, ha seyth hirgorn a veu res dhedha.\n3Ha ken el a dheuth ha sevel orth an alter, hag ynkyslester owrek ganso, ha meur a ynkys a veu res dhodho ma'n proffya gans pysadow an syns oll war an alter owrek esa a-dherag an tron. 4Ha mog an ynkys gans pysadow an syns a yskynnas yn-bann yn-mes a leuv an el a-dherag Duw. 5Ha'n el a gemmeras an ynkyslester, ha'y lenwel a dan an alter ha'y dewlel dhe'n dor, hag y feu taranow ha sonyow ha lughes ha dorgrys.\n6Ha'n seyth el ha gansa an seyth hirgorn a ombareusis dh'aga hwytha.\n7Ha'n kynsa a hwythas hag y siwyas keser ha tan kemmyskys gans goes hag a veu tewlys dhe'n dor, ha'n tressa rann a'n norvys a veu leskys, ha'n tressa rann a'n gwydh a veu leskys hag oll an gwyrwels a veu leskys.\n8Ha'n nessa el a hwythas, hag y feu tewlys y'n mor kepar ha pan ve menydh meur ow leski gans tan; ha'n tressa rann a'n mor eth ha bos goes; 9ha'n tressa rann a'n kreaturs esa y'n mor, ha bewnans gansa, a verwis, ha'n tressa rann a'n gorholyon a veu distruys.\n10Ha'n tressa el a hwythas, ha sterenn vras a goedhas a'n nev ow leski kepar ha faglenn, ha hi a goedhas war an tressa rann a'n avonyow, ha war an fentynyow a dhowrow. 11Ha hanow an sterenn yw fuelenn, ha'n tressa rann a'n dowrow eth ha bos fuelenn, ha lies den a verwis drefenn an dowrow, rag aga bos gwrys hwerow.\n12Ha'n peswora el a hwythas hag y feu an tressa rann a'n howl gweskys, ha'n tressa rann a'n loer ha'n tressa rann a'n ster, may feu an tressa rann anedha tewlhes ha ny omdhiskwedhas an jydh rag an tressa rann anodho, ha'n nos kekeffrys.\n13Ha my a welas ha klewes er ow nija yn kres an nev, ow leverel, ughel y lev, ‘Tru, tru, tru, dhe drigoryon an norvys dhiworth sonyow erell a hirgorn an tri el neb a vydh ow hwytha.’


Esra 2 (ABK) - Bible Society\nEsra 2 ABK\nRol an Dhivresow a Dhehwelis\n1Ytho an re ma o mebyon an rannvro esa ow tos yn-bann mes a'n gethneth, a-dhiworth an dus re bia kemmerys yn-mes, a wrussa Nebukadnessar myghtern Babylon aga divroa dhe Babylon; hag i a dheuth arta dhe Yerusalem ha dhe Yuda, pub huni dh'y dre y honan. 2I a dheuth gans Zerubbabel, Yeshua, Nehemia, Seraya, Reelaya, Mordekay, Bilshan, Mispar, Bigvay, Rehum, Baana.\nNiver gwer pobel Ysrael: 3Mebyon Parosh, dew vil, kans, dewdhek ha tri-ugens. 4Mebyon Shefatia, tri hans, dewdhek ha tri-ugens. 5Mebyon Aragh, seyth kans, pymthek ha tri-ugens. 6Mebyon Pahath-moab, a vebyon Yeshua ha Yoab, dew vil, eth kans ha dewdhek. 7Mebyon Elam, mil, dew kans, peswardhek ha dew-ugens. 8Mebyon Zattu, naw kans, pymp ha dew-ugens 9Mebyon Zakkay, seyth kans ha tri-ugens. 10Mebyon Bani, hwegh kans, dew ha dew-ugens. 11Mebyon Bebay, hwegh kans, tri warn ugens. 12Mebyon Azgad, mil, dew kans, dew warn ugens. 13Mebyon Adonikam, hwegh kans, hwegh ha tri-ugens. 14Mebyon Bigvay, dew vil, hwetek ha dew-ugens. 15Mebyon Adin, peswar kans, peswardhek ha dew-ugens. 16Mebyon Ater a Hezekia, etek ha peswar-ugens. 17Mebyon Besay, tri hans, tri warn ugens. 18Mebyon Yora, kans ha dewdhek. 19Mebyon Hashum, dew kans, tri warn ugens. 20Mebyon Gibbar, pymthek ha peswar-ugens. 21Mebyon Bethlehem, tri ha hwegh ugens.\n22Gwer Netofa, hwetek ha dew-ugens. 23Gwer Anathoth, eth ha hwegh ugens. 24Mebyon Azmaveth, dew ha dew-ugens. 25Mebyon Kiryath-yearim, Kefira ha Beeroth, seyth kans, tri ha dew-ugens. 26Mebyon Rama ha Geba, hwegh kans, onan warn ugens. 27Gwer Mikmas, dew ha hwegh ugens. 28Gwer Bethel hag Ay, dew kans, tri warn ugens. 29Mebyon Nebo, dewdhek ha dew-ugens. 30Mebyon Magbish, hwetek ha seyth ugens. 31Mebyon an Elam arall, mil, dew kans, peswardhek ha dew-ugens. 32Mebyon Harim, tri hans hag ugens. 33Mebyon Lod, Hadid hag Ono, seyth kans, pymp warn ugens. 34Mebyon Yeriko, tri hans, pymp ha dew-ugens. 35Mebyon Senaa, tri mil, hwegh kans, deg warn ugens.\n36An oferysi: mebyon Yedaya, dhiworth chi Yeshua, naw kans, trydhek ha tri-ugens. 37Mebyon Immer, mil, dewdhek ha dew-ugens. 38Mebyon Pashhur, mil, dew kans, seyth ha dew-ugens. 39Mebyon Harim, mil ha seytek.\n40An Levysi: mebyon Yeshua ha Kadmiel, a vebyon Hodavya, peswardhek ha tri-ugens. 41An ganoryon: mebyon Asaf, eth ha hwegh ugens. 42Mebyon an borthoryon: mebyon Shallum, mebyon Ater, mebyon Talmon, mebyon Akkub, mebyon Hatita, ha mebyon Shobay, oll war-barth nownsek ha hwegh ugens.\n43An Nethinim:2:43 An Nethinim: kethwesyon an tempel. mebyon Siha, mebyon Hasufa, mebyon Tabbaoth, 44mebyon Keros, mebyon Siaha, mebyon Padon, 45mebyon Lebana, mebyon Hagaba, mebyon Akkub, 46mebyon Hagab, mebyon Shalmay, mebyon Hanan, 47mebyon Giddel, mebyon Gahar, mebyon Reaya, 48mebyon Resin, mebyon Nekoda, mebyon Gazzam, 49mebyon Uzza, mebyon Paseagh, mebyon Besay, 50mebyon Asna, mebyon Meunim, mebyon Nefusim, 51mebyon Bakbuk, mebyon Hakufa, mebyon Harhur, 52mebyon Basluth, mebyon Mehida, mebyon Harsha, 53mebyon Barkos, mebyon Sisera, mebyon Temagh, 54mebyon Nesiagh, mebyon Hatifa.\n55Mebyon servysi Solomon: mebyon Sotay, mebyon Hassofereth, mebyon Peruda, 56mebyon Yaala, mebyon Darkon, mebyon Giddel, 57mebyon Shefatia, mebyon Hattil, mebyon Pokereth-hassebaym, mebyon Ami.\n58Oll an Nethinim, ha vebyon servysi Solomon, o tri hans, dewdhek ha peswar-ugens aga niver.\n59An re ma eth yn-bann a-dhiworth Tel-melagh, Tel-harsha, Kerub, Addan hag Immer: mes ny allsons diskwedhes chi aga thas, na'ga has, mar pens a Ysrael: 60mebyon Delaya, mebyon Tobia, mebyon Nekoda, hwegh kans, dewdhek ha dew-ugens. 61Hag a-dhiworth mebyon an oferysi: mebyon Hobaya, mebyon Hakkos, mebyon Barzillay, neb a gemmeras gwreg a-dhiworth myrghes Barzillay an Gileadyas, hag a veu henwys gans aga hanow. 62An re ma a hwilas aga hovadh yn mysk an re esa omrolys y'n aghskrifow, mes nyns ens i kevys: ytho i a veu difennys a entra y'n oferyaseth, rag i dhe vos avlan. 63Ha'n governour a leveris dhedha, na dhepprens a'n taklow an moyha sans, bys pan ve oferyas gans Urim ha gans Thummim.\n64An kuntelles oll war-barth o dew ha dew-ugens mil, tri hans ha tri-ugens, 65heb rekna aga gwesyon ha'ga maghtethyon, seyth mil, tri hans, seytek warn ugens aga niver: hag yth esa dhedha dew kans kenyas ha kenyades. 66Aga mergh o seyth kans, hwetek warn ugens; aga mulyon, dew kans, pymp ha dew-ugens; 67aga howrvergh, peswar kans, pymthek warn ugens; aga asenes, hwegh mil, seyth kans hag ugens.\n68Ha re a bennow an teyluyow, pan dheuthons dhe ji an ARLOEDH usi yn Yerusalem, a ros offrynnow bolonjedhek rag chi Duw dh'y dhrehevel yn y dyller: 69I a ros herwydh aga galloes dhe dresorva an ober onan ha tri-ugens mil draghma a owr, ha pymp mil mina a arghans, ha kans mantell oferysi.\n70Ytho an oferysi, hag yth esa an Levysi, ha rann a'n dus, ha'n genysi, ha'n borthoryon, ha'n Nethinim, trigys yn Yerusalem hag y'n pow yn hy hyrghynn2:70 trigys yn Yerusalem hag y'n pow yn hy hyrghynn: Ow siwya 1Es 5:46., hag Ysrael oll yn aga sitys i.


Mathew 4 (ABK) - Bible Society\nMathew 4 ABK\nMark 1:12-13; Luk 4:1-13\n1Ena Yesu a veu hembrenkys yn-bann dhe'n gwylvos gans an Spyrys dhe vos temptys gans an jowl. 2Ha pan wrussa penys dew-ugens dydh ha dew-ugens nos, a-wosa ev a borthas nown. 3Ha'n tempter a dheuth dhodho ha leverel, ‘Mars osta Mab Duw, lavar dhe'n veyn ma bos gwrys bara.’ 4Mes ev a worthybis ow leverel, ‘Skrifys yw,\n“Mab-den ny wra bewa unnsel orth bara,\nsaw orth pub ger a dheu yn-mes a anow Duw.” ’\n5Ena an jowl a'n kemmeras dhe'n sita sans hag a'n settyas war bynakyl an tempel, 6hag yn-medh ev dhodho, ‘Mars osta Mab Duw, omdowl dha honan yn-nans, rag skrifys yw,\n“Ev a worhemmynn dh'y eledh a-dro dhis,\nhag yn aga diwla i a'th teg yn-bann\nma na weski dha droes erbynn men.” ’\n7Yesu a leveris dhodho, ‘Arta skrifys yw, “Ny wredh temptya an Arloedh dha Dhuw.” ’\n8Arta an jowl a'n kemmeras dhe venydh pur ughel ha diskwedhes dhodho oll gwlaskordhow an bys ha'ga splannder, 9ha leverel dhodho, ‘Oll an re ma my a vynn ri dhis mar koedhydh dhe'n dor ha'm gordhya.’ 10Ena yn-medh Yesu dhodho, ‘Voyd alemma, Satnas; rag skrifys yw,\n“Ty a wra gordhya an Arloedh dha Dhuw\nhag ev yn unnsel ty a wra servya.” ’\n11Ena an jowl a'n gasas hag otta, eledh a dheuth dh'y servya.\nDalleth an Pregoth yn Galile\nMark 1:14-15; Luk 4:14-15\n12Ha pan glewas bos Yowann dalghennys, ev a omdennas dhe Galile. 13Ha wosa gasa Nazareth ev eth dhe driga yn Kapernaum ryb an mor yn oryon Zebulun ha Naftali, 14may fe kollenwys an dra kewsys dre Ysay an profoes, ow leverel,\n15‘Pow Zebulun ha pow Naftali,\nfordh an mor a'n tu arall dhe'n Yordan,\nGalile an Jentilys:\n16an bobel esedhys yn tewolgow\nre welas golow bras,\nha war an re esedhys yn tir ha skeus ankow\nyma golow drehevys yn-bann.’\n17Alena rag, Yesu a dhallathas pregoth ha leverel, ‘Koedhewgh yn edrek, rag gwlaskor nev re nesas.’\nGalow Peswar Pyskador\nMark 1:16-20; Luk 5:1-11\n18Hag ev ow kerdhes ryb mor Galile a welas dew vroder, Simon, gelwys Peder hag Androw y vroder, ow tewlel roes y'n mor; rag pyskadoryon ens i. 19Hag ev a leveris dhedha, ‘Dewgh war ow lergh, ha my a'gas gwra pyskadoryon a dus.’ 20A-dhesempis i a asas an roesow hag a'n siwyas 21Hag ev ow mones yn-rag alena a welas dew vroder arall, Jamys mab Zebede ha Yowann y vroder, yn gorhel gans Zebede aga thas owth ewnhe aga roesow; hag ev a's gelwis. 22Ha desempis i a asas an gorhel ha'ga thas hag a'n siwyas.\nMenystra dhe Routh Veur\n23Hag yth esa ow mos a-dro dres oll Galile ow tyski yn aga synagys ha pregoth aweyl an wlaskor ha sawya pub kleves ha pub dises yn mysk an bobel, 24ha'n son anodho a omlesas dres oll Syria, hag i a dhros dhodho oll an dus plagys gans lies eghenn a glevesow ha tormentys, ha'n re dalghennys gans dywolow, ha'n loerogyon ha'n balsyon, hag ev a's sawyas. 25Ha routhow bras a'n siwyas, dhiworth Galile ha Dekapolis ha Yerusalem ha Yudi, ha dhiworth an tu arall dhe'n Yordan.


Compare Bible readings for Zekaria 1 in the ABK and the NRSV - Bible Society\n1Y'n ethves mis an nessa blydhen Darius, ger an ARLOEDH a dheuth dhe'n profoes Zekaria mab Berekia, mab Iddo, ow leverel: 2An ARLOEDH o serrys fest orth agas tasow. 3Rakhenna lavar dhedha, Yndellma y lever an ARLOEDH: Dehwelewgh dhymmo vy, yn-medh ARLOEDH an luyow, ha my a dhehwel dhywgh, yn-medh ARLOEDH an luyow. 4Na vedhewgh haval dh'agas tasow, a grias an brofoesi dhedha a-henys, ow leverel, ‘Yndellma y lever an ARLOEDH: Treylyewgh a'gas tebel fordhow ha'gas tebel oberow.’ Mes ny woslowsons na'm attendya, yn-medh an ARLOEDH. 5Agas tasow, ple'mons i? Ha'n brofoesi, a vewons bys vykken? 6Yn hwir, ow geryow ha'm ordenansow, a erghis dhe'm gwesyon an brofoesi, a ny dhrehedhsons dh'agas tasow? Ena i a gavas edrek ha leverel, ‘Par dell vynnas ARLOEDH an luyow gul dhyn rag agan fordhow ha'gan oberow, yndella y hwrug ev dhyn.’\nGwelesigeth an Vergh\n7Y'n peswora dydh warn ugens a'n unnegves mis, yw mis Shebat, y'n nessa blydhen a Darius, ger an ARLOEDH a dheuth dhe'n profoes Zekaria mab Berekia, mab Ido, ow leverel, 8Y'n nos my a viras, hag otta gour ow marghogeth war vargh rudh, ow sevel yn mysk an myrtwydh yn kownans, hag a-dryv dhodho mergh rudh, gorm ha gwynn. 9My a leveris, ‘Pyth yw an re ma, ow arloedh?’ An el esa ow kewsel orthiv a leveris, ‘My a dhiskwa dhis pyth yns i.’ 10Ena an gour esa ow sevel yn mysk an myrtwydh a worthybis, ‘I yw an re a wrug an ARLOEDH aga dannvon dhe wandra der an norvys.’ 11Hag i a worthybis dhe el a'n ARLOEDH esa ow sevel yn mysk an myrtwydh ha leverel, ‘Ni re wandras der an norvys, hag awotta, oll an norvys a esedh yn kosoleth.’ 12Hag el a'n ARLOEDH a worthybis, ‘ARLOEDH an luyow, pes termyn ny gemmerydh truedh a Yerusalem hag a sitys Yuda, may serrsys orta an deg blydhen ha tri-ugens ma?’ 13An ARLOEDH a worthybis an el a gewsis orthiv gans geryow a guvder ha konfort. 14Ena an el esa ow kewsel orthiv a leveris dhymm, Kri, ow leverel: Yndellma y lever ARLOEDH an luyow: Avi bras a'm beus a-barth Yerusalem ha Sion, 15mes sorr bras a'm beus orth an kenedhlow yw attes. My a sorras nebes orta, mes i a weresas an galar. 16Ytho yndellma y lever an ARLOEDH: My a wra dehweles dhe Yerusalem gans truedh, hag ena ow chi a vydh dastrehevys, yn-medh ARLOEDH an luyow, ha'n gordenn-vusura a vydh ystynnys dres Yerusalem. 17Kri arta ow leverel, Yndellma y lever ARLOEDH an luyow: Ow sitys a wra fenna arta gans dader, ha'n ARLOEDH a wra konfortya Sion arta, hag arta ev a dhewis Yerusalem.\nGwelesigeth an Kern\n18Ena my a dhrehevis ow dewlagas ha mires, hag awotta peswar korn.1:18 1:18-21 yw niverys 2:1-4 y'n tekst ebrow ha'n Septuagint. 19My a leveris dhe'n el esa ow kewsel orthiv, ‘Pyth yw an re ma?’ Ev a worthybis dhymm, ‘I yw an kern a skattras Yuda, Ysrael, ha Yerusalem.’ 20Ena an ARLOEDH a dhiskwedhas dhymm peswar gov. 21My a leveris, ‘Dhe wul pandra y teuth an re ma?’ Ev a worthybis, ‘An re ma yw an kern a skattras Yuda ma na dhrehevis nagonan y benn, mes an wovyon ma deuva dh'aga ownekhe ha dhe dewlel yn-nans kern an kenedhlow a dhrehevis aga hern erbynn pow Yuda dh'y skattra.’


Compare Bible readings for Zekaria 8 in the ABK and the GNB - Bible Society\nAmbos Dastrehevyans Yerusalem\n1Ger ARLOEDH an luyow a dheuth, ow leverel, 2Yndellma y lever ARLOEDH an luyow: My yw pur avius rag Sion; avius ov rygdhi gans gwres meur. 3Yndellma y lever An ARLOEDH: My re dhehwelis dhe Sion ha my a vydh trigys yn mysk Yerusalem. Ena Yerusalem a vydh henwys ‘Sita an gwir’, ha menydh ARLOEDH an luyow ‘An menydh sans.’ 4Yndellma y lever ARLOEDH an luyow: Arta gwer goth ha benynes koth a wra esedha yn stretys Yerusalem, kettep onan gans lorgh yn y leuv drefenn niver bras y dhydhyow. 5Stretys an sita a vydh leun a vebyon ha myrghes ow kwari yn hy stretys. 6Yndellma y lever ARLOEDH an luyow: Mars yw marthys yn dewlagas remenant an bobel y'n dydhyow ma, a vydh marthys ynwedh y'm dewlagas vy? yn-medh ARLOEDH an luyow. 7Yndellma y lever ARLOEDH an luyow: My a wra sawya ow fobel a-dhiworth bro an howldrevel ha bro an howlsedhes. 8My a wra aga dri, hag i a drig a-bervedh yn Yerusalem; i a vydh ow fobel, ha my a vydh aga Duw yn gwirder hag ewnder.\n9Yndellma y lever ARLOEDH an luyow: Bedhes krev agas diwleuv, hwi neb a glew y'n dydhyow ma an geryow na dre anow an brofoesi y'n termyn may feu grondys chi ARLOEDH an luyow, rag may fo drehevys an tempel. 10Rag kyns an dydhyow na ny veu arveth rag den, ha ny veu arveth rag best. Ny veu kres rag an den ow mos yn-mes hag ow tos a-ji, drefenn an eskar, rag my a settyas pub den oll an eyl erbynn y gentrevek. 11Ha lemmyn, ny vydhav kepar dell veuv y'n dydhyow kyns dhe remenant an bobel ma, yn-medh ARLOEDH an luyow. 12An has a wra tevi yn kres, an gwinbrenn a re y frut, an tir a re y drevas, ha'n nevow a re aga gluth. My a re oll an taklow ma avel eretons rag remenant an bobel ma. 13Ha kepar dell vewgh molleth yn mysk an kenedhlow, A ji Yuda ha ji Ysrael, yn kettella my a wra agas sawya, ha hwi a vydh bennath. Na berthewgh dout, mes krevhewgh agas diwleuv.\n14Yndellma y lever ARLOEDH an luyow: Par dell erviris dri drog warnowgh hwi pan wrug agas tasow ow serri, ha ny'm beu piteth, yn-medh ARLOEDH an luyow, 15yn kettella my a erviras gul mas arta y'n dydhyow ma dhe Yerusalem ha dhe ji Yuda. Na berthewgh dout. 16Hwi a wra an taklow ma: kewsiwgh an gwir an eyl orth y gila; rewgh breus a wirder ha kres yn agas porthow; 17na brederewgh drog yn agas kolonn erbynn agas kentrevek, ha na gerewgh gowlia. My a gas oll an re na, yn-medh an ARLOEDH.\n18Ger ARLOEDH an luyow a dheuth dhymm, ow leverel, 19Yndellma y lever ARLOEDH an luyow: Penys an peswora mis, ha penys an seythves, ha penys an degves a vydh lowender ha heudhder ha kuntellesow hweg dhe ji Yuda. Ytho kerewgh gwiryonedh ha kres.\n20Yndellma y lever ARLOEDH an luyow: Hwath poblow a dheu, ha trigoryon lies sita; 21ha trigoryon unn sita a wra mos dhe'n arall ow leverel, ‘Deun ni devri dhe bysi war an ARLOEDH8:21 dhe bysi war an ARLOEDH: Ebrow dhe dhiserri fas an ARLOEDH. ha dhe hwilas ARLOEDH an luyow. My ow honan a wra mos ynwedh.’ 22Ha meur a boblow ha kenedhlow krev a dheu dhe hwilas ARLOEDH an luyow yn Yerusalem ha dhe bysi war an ARLOEDH.8:22 Ebrow dhe dhiserri fas an ARLOEDH. 23Yndellma y lever ARLOEDH an luyow: Y'n dydhyow na deg gour dhiworth oll yethow an kenedhlow a dhalghenn lostenn an goen a wour yedhowek, ow leverel, ‘Deun ni genowgh hwi, rag ni re glewas bos Duw genowgh.’


Compare Bible readings for 2chr 15 in the ABK and the RSV - Bible Society\n1Spyrys Duw a dheuth war Azaria mab Oded. 2Ev eth yn-mes rag metya gans Asa, hag a leveris dhodho, ‘Goslow orthiv, Asa hag oll Yuda ha Benyamin. Yma an ARLOEDH genowgh, ha hwi ganso. Mara's hwilowgh, ev a vydh kevys genowgh, mes mara's gesowgh, ev a'gas gas. 3Termyn hir y feu Ysrael heb an gwir Dhuw, ha heb oferyas dhe dhyski, ha heb lagha, 4mes pan dreylsons yn aga ahwer dhe'n ARLOEDH, Duw Ysrael, ha'y hwilas, kevys veu gansa. 5Y'n termynyow na, ny ylli tus mos yn-mes na dos a-ji yn sawder, drefenn an deray bras esa war oll trigoryon an tiryow. 6Terrys yn temmigow yth ens, gwlaskor erbynn gwlaskor ha sita erbynn sita, rag yth esa Duw orth aga throbla gans ankres a bub eghenn. 7Mes hwi, bedhewgh krev, ha na esiwgh dh'agas diwla bos lows; rag y fydh pewas a'gas ober.’\n8Pan glewas Asa an geryow ma, profoesans Azaria mab Oded, kennerthys o, hag ev a dhefendyas dhe-ves an taklow kasadow dhiworth oll tiredh Yuda ha Benyamin ha dhiworth an sitys re gemmersa yn bro venydhyek Efraym. Ev a ewnhas alter an ARLOEDH esa a-rag portal chi an ARLOEDH. 9Ev a guntellas oll Yuda ha Benyamin, ha'n tus a Efraym, Manasse, ha Simeon esa trigys gansa avel alyons, rag lies re gilfisa dhodho dhiworth Ysrael pan wodhyens bos an ARLOEDH y Dhuw ganso. 10Omguntellys yth ens yn Yerusalem y'n tressa mis a'n pymthegves blydhen a reyn Asa. 11I a sakrifias dhe'n ARLOEDH y'n jydh na, dhiworth an preydh re dhrosens, seyth kans ojyon ha seyth mil dhavas. 12I a entras yn kevambos dhe hwilas an ARLOEDH, Duw aga thasow, gans oll aga holon ha gans oll aga enev. 13Piw pynag ny vynna hwilas an ARLOEDH, Duw Ysrael, y tegoedhva may fedha ledhys, po yowynk po koth, po gour po benyn. 14I a dos ti dhe'n ARLOEDH gans lev ughel, ha gans garma, ha gans hirgern ha gans kern. 15Oll Yuda a lowenhas orth an ti; rag i re dosa gans oll aga holonn. I a'n hwilas gans oll aga bodh, hag ev o kevys gansa. Ha'n ARLOEDH a ros dhedha powes oll a-derdro. 16Ynwedh ev a wordhellos Maaka mamm myghtern Asa dhiworth hy soedh avel mamm-vyghternes, drefenn hi dhe wruthyl imaj kasadow a Ashera. Asa a droghas dhe'n dor hy thra gasadow ha'y vrewi ha'y leski yn nans Kidron. 17Nyns o an tylleryow ughel kemmerys yn-mes a Ysrael. Byttegyns kolonn Asa o perfydh oll y dhydhyow. 18Ev a dhros yn chi Duw rohow sakrys y das ha'y rohow sakrys y honan – arghans, owr ha daffar. 19Ha nyns esa bresel vytholl bys an pymthegves blydhen warn ugens a reyn Asa.


Compare Bible readings for Dewteronomi 13 in the ABK and the CEV - Bible Society\n1Mar sev yn agas mysk profoes po hunroser hunrosow hag a re dhis arwoedh po marth, 2ha mar pydh kollenwys an arwoedh po an marth a gewsis dhis, ow leverel, ‘Deun war-lergh duwow erell’ – na's aswonnsys – ‘ha servyn i’, 3na woslow orth geryow an profoes na, nag orth an hunroser na a hunrosow, rag an ARLOEDH agas Duw a wra agas previ, dhe wodhvos mar kerowgh an ARLOEDH agas Duw gans oll agas kolonn ha gans oll agas enev. 4Hwi a dal kerdhes war-lergh an ARLOEDH agas Duw, ha perthi own anodho, ha gwitha y worhemmynnow, hag obaya y lev, ha'y servya, ha glena orto. 5An profoes na, po an hunroser na a hunrosow, a vydh gorrys dhe'n mernans, rag ev dhe gewsel rebellyans erbynn an ARLOEDH agas Duw neb a'gas dros yn-mes a bow Ejyp ha dha dhasprena dhiworth an chi a gethneth, dhe'th tynya dhiworth an fordh a wrug an ARLOEDH dha Dhuw gorhemmynna dhis, dhe gerdhes ynni. Yndella ty a garth an drog yn-mes ahanowgh.\n6Mara'th tynnyo yn-dann gel dha vroder, mab dha vamm, po dha vab, po dha vyrgh, po gwreg dha askra, po dha gothman yw kepar ha'th enev dha honan, ow leverel, ‘Deun ha servyn duwow erell’, na aswonnsys jy na'th tasow, 7duwow an poblow usi a-dro dhywgh, usi ogas dhis po pell dhiworthis, dhiworth unn penn an norvys bys yn penn arall an norvys, 8na assent dhodho ha na woslow orto, ha na wres dha lagas kemmeres pita anodho, ha na wra y sparya, na'y geles; 9mes ty a'n ladh devri; dha leuv a vydh an kynsa warnodho dh'y worra dhe'n mernans, ha leuv oll an bobel a-wosa. 10Labydh ev gans meyn may farwo, drefenn ev dhe hwilas dha dhynya dhiworth an ARLOEDH dha Dhuw neb a's dros yn-mes a bow Ejyp, dhiworth an chi a gethneth. 11Ena oll Ysrael a wra goslowes ha perthi own, ha ny wrons drog a'n par na yntredhowgh na fella.\n12Mar klewydh y feu leverys a-dro dhe onan a'th trevow a wrug an ARLOEDH dha Dhuw aga ri dhis dhe driga ena, 13bos gwer bilyek sevys yntredhowgh, hag i re dhynyas trigoryon aga thre, ow leverel, ‘Deun ha servyn duwow erell’, na's aswonnsys, 14ena ty a hwither, ha hwilas, ha govynn yn ta; hag otta mars yw gwir ha sur an dra gasadow ma bos gwrys yn agas mysk, 15sur ty a wysk trigoryon an dre na gans min an kledha, orth hy sakra dhe dhistruyans, ha pup-tra eus ynni ha'y enyvales, gans min an kledha. 16Ty a dhre oll hy freydh war-barth bys yn plen an dre, ha leski an dre hag oll hy freydh gans tan, offrynn kowlleskys dhe'n ARLOEDH dha Dhuw, hag y fydh krug bynitha; ny vydh drehevys arta. 17Ny len orth dha leuv travyth dhiworth an difenn, rag may treyllyo an ARLOEDH dhiworth y sorr fers, ha may rollo dhis piteth, ha kemmeres truedh ahanas, ha'th kressya kepar dell dos dhe'th tasow, 18drefenn ty dhe woslowes lev an ARLOEDH dha Dhuw, dhe witha oll y worhemmynnow esov ow korhemmynna dhis hedhyw, dhe wul an pyth yw ewn a-wel dhe'n ARLOEDH dha Dhuw.


Compare Bible readings for 1 Korinth 10 in the ABK and the KJV - Bible Society\n1 Korinth10 ABK\nGwarnyans erbynn Gordhyans Idolys\n1Ny vynnav, breder, hwi dhe vos heb godhvos bos agan tasow oll yn-dann an gommolenn, hag i oll a dremenas der an mor, 2hag oll a veu besydhys yn Moyses, y'n gommolenn hag y'n mor, 3hag oll a dhybris an keth boes spyrysek, 4hag oll a evas an keth diwes spyrysek; rag i a evas a'n garrek spyrysek a'ga siwyas, ha'n garrek o Krist. 5Byttegyns, gans an brassa rann anedha Duw nyns o pes da; rag domhwelys vons y'n difeyth.\n6Gwarnyansow dhyn ni yw an traow ma, ma na vo dhyn hwans a dhrog, par dell esa dhedha i. 7Na vewgh gordhyoryon idolys, kepar ha rann anedha, dell yw skrifys, ‘An bobel a wrug esedha rag dybri hag eva ha sevel rag gwari.’ 8Ny goedh dhyn omri dhe fornikashyon, par dell wrug rann anedha, hag yn unn jydh y ferwis tri mil warn ugens. 9Ny goedh dhyn previ Krist10:9 Krist: War-lergh re a'n dornskrifow an Arloedh. par dell wrug rann anedha, hag a vons distruys gans serf; 10ha na grodhvolewgh par dell wrug rann anedha, hag y fons ledhys gans an distruer. 11Lemmyn an traow ma a hwarva yn ensampel dhedha i, mes skrifys vons rag agan keski ni war neb deuva keweras an oesow. 12Rakhenna, neb eus ow tybi y sev ev, kemmeres with ma na goettho. 13Ny dheuva warnowgh temptyans vyth nag yw kemmyn dhe vab-den. Lel yw Duw, ha ny wra ev agas gasa dhe vos temptys dres agas nerth, mes keffrys ha'n temptyans ri fordh a dhiank a wra ev, rag may hyllowgh y berthi.\n14Rakhenna, ow haradowyon, fiewgh dhiworth gordhyans idolys. 15My a gews orthowgh, tus fur dell owgh; gwrewgh hwyhwi breusi an pyth a lavarav. 16An hanaf a vennath hag a vennigyn, a nyns yw kevrenna yn goes Krist? An bara hag a derryn, a nyns yw kevrenna yn korf Krist? 17A-ban eus unn bara, ni neb yw lies unn korf yw, drefenn ni dhe gevrenna an keth bara. 18Mirewgh orth usadow Ysrael: a nyns yw an re a dheber an sakrifisow kevrennoryon a'n alter? 19Pandra, ytho, a lavarav? Bos offrynn dhe idol neppyth, po bos idol neppyth? 20Na, mes an pyth a sakrifions,10:20 a sakrifions: War-lergh re a'n dornskrifow a sakrifi an Jentilys. i a'n sakrifi dhe dhywolow, kammenn dhe Dhuw; ny vynnav orthowgh dos ha bos kevrennoryon gans dywolow. 21Ny yllowgh hwi eva hanaf an Arloedh ha hanaf dywolow; ny yllowgh hwi kevrenna a voes an Arloedh hag a voes dywolow. 22A wren ni gul dhe'n Arloedh perthi avi? On ni kreffa agesso ev?\nGwra Pup-tra dhe Wordhyans Duw\n23‘Lafyl yw pup-tra’, mes nyns yw pup-tra dhe les; ‘lafyl yw pup-tra’, mes ny wra pup-tra drehevel. 24Na hwiles denvyth y dhader y honan, mes dader den arall. 25Dybrewgh pypynag yw gwerthys y'n varghas-kig heb hwithra travyth drefenn kowses; 26rag ‘dhe'n Arloedh yw an nor, ha pup-tra eus ynno.’ 27Onan a'n dhiskryjygyon mara'gas gelow dhe gevewi, ha mar mynnowgh mos, dybrewgh pup-tra yw settys a-ragowgh heb hwithra travyth drefenn kowses. 28Mes mar lever nebonan dhywgh, ‘Hemma re beu offrynnys yn sakrifis’, na'n dybrewgh, ow kul vri orth neb a leveris dhywgh hag drefenn kowses, 29y gowses ev, a-der agas kowses hwi. Prag y koedh ow rydhses vy bos breusys gans kowses den arall? 30Mar kemmerav dre ras, prag yth ov vy kablys rag an pyth a wrassav.\n31Ytho, po dybri po eva a wrewgh, po pypynag a wrewgh, pup-tra dhe wordhyans Duw gwrewgh. 32Na wrewgh offens vydh dhe Yedhewon, na dhe Grekys, na dhe eglos Duw, 33par dell blegyav evy dhe dus oll yn pup-tra a wrav, heb hwilas ow les ow honan, mes an les a lies, may fons selwys.


Karsallek - Wikipedia\nsita, pluw civil, pluw civil gans studh cita\nXanten, Saintes, Salisbury, Salisbury\nKarsallek (Sowsnek: Salisbury), yw cita istorek ha pluw civil yn konteth Wiltshire, Pow Sows soth-west. Desedhys yw ogas dhe amal Gwastastir Karsallek war gemper avonow Avon ha Wylye. Meur yw hy hanow drefen hy fenneglos Gothek gans moondour an ughella yn Breten Veur, gans ughelder a 123 meter. Yn niveryans 2011 poblans an pluw civil o 40,181.\nDesedhys yw Hen Sallek (Old Sarum) ogas dhe'n cita. Y feu dinas war an tyller y'n Oos Horn, ha drehevys veu penneglos gynsa Karsallek ena. Removes veu an benneglos dhe Sallek Nowydh (New Sarum: Salisbury) y'n 13ves kansvledhen. Dons an Gewri, Ertachva an Bys UNESCO yw desedhys 8 mildir dhe'n north-west a Garsallek. 4 mis Meurth, 2018, posnys veu mayner dewblek russek kyns Sergei Skripal ha'y vyrgh Yulia Skripal yn Karsallek gans gwenon nerven Novichok.\nKarsallek a worwedh yn nans. Dororieth an ranndir yw krey dre vras. Drefen bos kemmys a dir isel ogas dhe'n cita, livow yw kemmyn, yn arbennik y'n gwav.\nPenneglos[golegi | pennfenten]\nMoondour an benneglos, drehevys yn 1320, gans ughelder a 404 troos-hys (123 m) re beu an eglos ughella y'n Ruvaneth Unys a-dhia 1561. An benneglos a's teva an klowster moyha ha'n klos penneglos moyha yn Breten (80 erow (32 ha)). Hi a gomprehend klock yw onan a'n ensamplow kottha y'n bys. Ynwedh diskwedhys yn foblek yw onan a beswar ensampel gwreydhek a Magna Carta re dreusvewas bys lemmyn. Yma men bedh dhe Syr Edward Heath, pennmenyster an RU kyns, yn kres an benneglos.\nHin Karsallek yw hevelep dhe remenans Breten Veur. Karsallek yw yn-mysk an tylleryow moyha howlek yn pervedh an pow, gans moy es 1650 our a howlsplann yn bledhen dipek.\nKedhlow hin rag Boscombe Down, ughelder: 128 m, 1981–2010 normalow, kedhlow pella 1960–lemmyn\nDedhyow kodhans kresek (≥ 1.0 mm)\nPenneglos Karsallek a'n est\nKlock kresosel an benneglos\nKlostrow an benneglos\nGwydhyow a Hen Sallek dhyworth sudronen\nDowr Avon yn Lowarthow Myghternes Elizabeth\nStret Meur Karsallek\nChi koth Syr Edward Heath, Arundells\n↑ Reading 1981–2010 averages, Met Office (yn Sowsnek), kyrghys 22 mis Du 2021\n↑ Boscombe Down STAID 2127, Weather Atlas (yn Sowsnek), kyrghys 22 mis Du 2021\nDiwettha golegyans an folen ma a veu an 12 Me 2022, dhe 09:58.